Lebih 70% aset, dana 1MDB diperoleh, kata SPRM

Lebih 70% aset dan dana 1Malaysia Development Bhd (1MDB) bersamaan kira-kira RM28.93 bilion berjaya diperoleh setakat ini, kata Ketua Pesuruhjaya Suruhanjaya Pencegahan Rasuah Malaysia (SPRM) Azam Baki.
“Baki 30 peratus kita cuba dapatkan balik secepat mungkin. Pengesanan aset masih lagi diteruskan termasuk di beberapa tempat di negara luar dan tidak akan dihentikan,” katanya, menambah SPRM adalah satu daripada agensi utama terlibat dalam mendapatkan semua aset dan dana 1MDB.
Ditemui pemberita selepas majlis menandatangani memorandum persefahaman (MoU) antara SPRM, Universiti Teknologi Mara (UiTM) dan Institut Akauntan Malaysia (MIA) di Putrajaya hari ini, Azam berkata SPRM juga memainkan peranan dalam kejayaan mendapatkan semula RM8.06 bilion yang melibatkan International Petroleum Investment Company (IPIC).
Pada 27 Februari lepas dilaporkan Menteri Kewangan Diperbadankan (MoF Inc) dan 1MDB telah mencapai satu penyelesaian mengenai pertikaian mereka dengan IPIC dan Aabar Investments PJS (Aabar PJS) mengenai prosiding undang-undang di Mahkamah Timbangtara Antarabangsa London dan Mahkamah Tinggi London.
Dalam hal ini, IPIC dan Aabar PJS dari Abu Dhabi telah bersetuju untuk membayar AS$1.8 bilion (kira-kira RM8.06 bilion) kepada MoF Inc dan 1MDB.
Terdahulu ketika berucap, Azam berkata MoU berkenaan membolehkan satu tindakan bersepadu dilakukan dalam meningkatkan penguatkuasaan dan keberkesanan kawal selia sedia ada ke arah tadbir urus yang lebih baik.
Menurutnya, MoU antara SPRM dan UiTM membabitkan kerjasama antaranya dalam aspek khidmat rundingan, pembangunan modul latihan, program kesedaran dan pendidikan antirasuah.
Kerjasama dengan MIA pula meliputi aktiviti perkongsian maklumat dan kepakaran serta teknik penyiasatan dalam bidang perakaunan dan kewangan dalam membanteras jenayah rasuah, salah guna kuasa dan pengubahan wang haram.
Mengulas mengenai kerugian RM157 juta oleh Universiti Teknologi Mara (UiTM) Holdings Sdn Bhd, Azam berkata ia masih dalam siasatan pihaknya dengan mengambil kira segala aspek agar siasatan tersebut adil tanpa menyebelahi mana-mana pihak.
“Kita akan umumkan hasil siasatan kelak,” katanya.
Sementara itu, mengenai kenyataan Setiausaha Agung Bersatu Hamzah Zainudin bahawa SPRM tidak sepatutnya menahan reman Bendahari Agung Bersatu Mohamed Salleh Bajuri pada 1 Mac lepas, Azam berkata agensi penguatkuasaan itu mempunyai peraturan dan undang-undangnya tersendiri.
“Saya serahkan kepada penyiasat saya, (jika) mereka memikirkan ada keperluan untuk menjalankan tangkapan dan reman, maka itu adalah keperluan atau kehendak siasatan ketika itu. Ini adalah satu kuasa budi bicara yang akan digunakan oleh SPRM dari semasa ke semasa mengikut kesesuaian kes," katanya.
Hamzah dilaporkan berkata Bersatu berpendirian bahawa tahanan reman ke atas Mohamed Salleh adalah sebahagian daripada tekanan yang diberikan kepada pegawai dan pemimpin parti itu untuk mencari kesalahan tidak wujud.
Mohamed Salleh ditahan bagi membantu siasatan berhubung siasatan ke atas akaun parti itu yang kini dibekukan.


Dasar imigresen faktor Malaysia jadi transit kumpulan pengganas

Dasar imigresen yang mesra dilihat sebagai antara faktor Malaysia dijadikan sebagai negara transit oleh kumpulan pengganas, kata Penolong Pengarah Cawangan Khas Bahagian Counter Terrorism (E8) Normah Ishak.Beliau berkata, disebabkan hanya dijadikan sebagai negara transit, Malaysia disifatkan sebagai “safe haven” atau lokasi selamat dan kumpulan pengganas dipercayai akan cuba elakkan sebarang konfrontasi dengan pihak berkuasa.Katanya, ini menyebabkan kumpulan tersebut akan bergerak secara senyap dan tidak akan menimbulkan sebarang kekecohan di negara ini.“Pengganas dari Asia Barat dan negara lain termasuk Eropah juga transit di Malaysia dan mungkin akan ke Korea Selatan atau negara lain kerana Malaysia mempunyai dasar imigresen yang mesra yang mana kami menerima kemasukan pengunjung kebanyakkan negara Pertubuhan Islam Antarabangsa (OIC) menerusi visa.“Itu adalah antara faktor tarikan untuk mereka datang dan transit sebelum meneruskan perjalanan ke negara lain,” katanya pada sesi Webinar bertajuk Peranan Wanita dalam Pembiayaan Aktiviti Keganasan: Apakah Tindakan Kerajaan dan Ketua Pegawai Keselamatan.Mengulas lanjut, beliau percaya individu yang terlibat dengen pegenboman geraja di Jolo, Sulu di Filipina pada Januari 2019 turut menggunakan Malaysia sebagai transit sebelum tiba ke Selatan Filipina.“Kawasan itu mungkin dilihat sebagai lokasi untuk melakukan ‘jihad’. Sebab itu ada pejuang ekstrimis dari Asia Barat dan negara luar termasuk Malaysia dan Indonesia.“Mereka hanya transit di Malaysia dan pada masa itu, mereka akan cuba sebaik mungkin untuk elakkan konfrontasi dengan pihak berkuasa,” jelasnya.Sementara itu, Normah berkata, polis menahan seramai 558 individu termasuk 51 wanita yang terlibat dengan kumpulan pengganas sejak 2013 hingga kini.“80% daripada pendakwaan melibatkan kes memiliki barang berkaitan kumpulan pengganas. Setakat ini tiada kes melibatkan pembiayaan aktiviti keganasan di Malaysia melibatkan wanita.“Tetapi kami tidak menolak kemungkinan penglibatan mereka dalam hal ini. Mungkin ada yang terlibat tetapi bukan di Malaysia cuma di luar negara seperti di Syria,” katanya.Beliau menambah, hasil siasatan mendapati sebab utama wanita tempatan ingin ke Syria adalah kerana mereka ingin memberi sokongan kepada suami atau kekasih mereka di negara itu.“Impian mereka adalah untuk hidup dalam negara Islam dan mereka sangat yakin bahawa situ adalah satu-satunya negara Islam.“Selain itu, mereka anggap akan mati syahid jika terkorban dalam perjuangan di negara tersebut,” katanya.


Keluaran siswazah perubatan tempatan di bawah unjuran KKM

Keluaran siswazah perubatan tempatan berada di bawah unjuran keperluan kementerian kesihatan (KKM), Dewan Rakyat diberitahu hari ini.Menteri Pengajian Tinggi (KPT) Noraini Ahmad berkata Pelan Strategik KKM 2016-2020 menetapkan sasaran nisbah doktor perubatan kepada penduduk di Malaysia menjelang 2025 adalah 1:400 dengan purata keperluan tambahan setiap tahun adalah 4,000 orang.Beliau berkata seramai 2,967 siswazah perubatan telah dihasilkan institusi pendidikan tinggi (IPT) dalam negara pada tahun lepas dengan 958 orang daripada IPT awam (IPTA) manakala 2,009 orang daripada IPT swasta (IPTS).“Merujuk kepada statistik sedia ada, keluaran graduan perubatan tempatan berada di bawah unjuran keperluan KKM. Bagaimanapun, di bawah Akta Perubatan 1971, semua graduan perubatan termasuk dari luar negara wajib mendaftar dengan Majlis Perubatan Malaysia (MPM) untuk menjalani khidmat wajib.“Bagi memastikan satu imbangan yang sihat antara keperluan dengan permintaan pasaran kerja dan aspirasi negara, KPT dari semasa ke semasa memantau pengambilan pelajar Sarjana Muda Perubatan yang kini ditetapkan berdasarkan kapasiti IPT dan tertakluk kepada kuota ditetapkan MPM,” katanya pada sesi pertanyaan menteri di Dewan Rakyat hari ini.Beliau menjawab soalan Wong Hon Wai (PH-Bukit Bendera) mengenai jumlah pelajar yang tamat pengajian dalam bidang perubatan dan undang-undang IPTA dan IPTS pada 2020-2021 serta sama ada angka itu melebihi keperluan pasaran kerja.Bagi program undang-undang pula, seramai 1,704 siswazah telah dikeluarkan IPT tempatan pada tahun lepas merangkumi 1,098 orang lulusan IPTA dan 606 orang daripada IPTS.“Suka juga saya kongsikan bahawa pada ketika ini, moratorium program undang-undang yang telah dilaksanakan hampir 15 tahun masih lagi berkuat kuasa,” katanya.


Ekonomi Rusia berkembang mengikut ‘model baharu’, kata Putin

Ekonomi Rusia mula berkembang mengikut "model baharu," kata Presiden Vladimir Putin pada Khamis.
Bercakap pada kongres Kesatuan Industri dan Usahawan Rusia (RUIE) di Moscow, Putin mengucapkan terima kasih kepada ahli perniagaan, perusahaan dan pekerja atas sumbangan mereka kepada pembangunan negara.
Putin berkata RUIE terlibat secara aktif dalam agenda seluruh negara dan mempunyai pandangan, pendapat dan cadangannya sendiri yang sangat penting ketika Rusia, disebabkan sekatan, mula membangun mengikut model baharu.
Beliau berkata KDNK Rusia mengalami penurunan maksimum sebanyak 4.7% pada Jun lalu, lapor Anadolu Agency.
"Puncanya sudah diketahui umum - sekatan akibat perang serta cabaran yang belum pernah berlaku sebelum ini dalam ekonomi dan perdagangan global selain sistem hubungan antarabangsa secara keseluruhan yang didakwanya merupakan punca masalah itu.
“Ini adalah cabaran yang belum pernah dihadapi oleh Rusia mahupun negara lain di dunia dalam sejarah moden,” katanya.
Putin berkata sejak tempoh yang paling sukar ini, ekonomi Rusia beralih kepada pertumbuhan.
Beliau berkata faktor yang mendorong peningkatan itu termasuk pengembangan perdagangan asing, permintaan dalam negeri yang semakin meningkat dan penurunan inflasi yang dijangka pada paras 4%-5% pada Mac.
"Keseluruhannya perdagangan asing Rusia 2022 melonjak 8.1% kepada AS$850 bilion, termasuk eksport hampir 20%, dengan import menurun hampir 12%. Lebihan imbangan perdagangan sebanyak AS$332 bilion atau 70% lebih tinggi berbanding 2021," katanya.
Mengenai unjuran pendapatan  yang lemah di wilayah Barat akibat kemarau, Putin berkata jika tiada sekatan terhadap baja Rusia, petani Eropah boleh menggunakannya untuk meningkatkan hasil tanaman mereka.
Putin juga berkata penutupan syarikat Barat membuka peluang kepada perniagaan Rusia dan menggesa usahawan negara itu untuk menggunakan peluang itu.
Beliau juga berkata untuk pertumbuhan ekonomi, kemudahan pengeluaran perlu diwujudkan selain membuka perusahaan baharu dan mewujudkan peluang pekerjaan di seluruh negara.
Putin berkata bahawa untuk mengelakkan senario negatif,  isu logistik, kewangan, infrastruktur dan teknologi perlu ditangani.


‘Lockdown’ atau tidak, ekonomi tetap berdepan impak pandemik, kata pegawai KWSP

Ketua pegawai strategi Kumpulan Wang Simpanan Pekerja (KWSP) hari ini berkata negara tetap akan berdepan impak ekonomi sama ada sekatan pergerakan penuh dilaksanakan atau pun tidak bagi membendung penularan Covid-19.Bercakap dalam sebuah forum Bank Dunia dalam talian mengenai laporan Pemantauan Ekonomi Malaysia hari ini, Nurhisham Hussein merujuk kajian yang membandingkan impak pandemik terhadap ekonomi di Sweden dan Amerika Syarikat.Katanya, walaupun Sweden tidak melaksanakan sekatan pergerakan penuh atau “lockdown” sebaliknya mengutamakan langkah-langkah seperti penjarakan sosial, kajian bagaimanapun mendapati negara itu turut menghadapi impak ekonomi yang sama seperti Amerika Syarikat.“Jelas sekali impak ekonomi tetap akan berlaku sama ada anda laksanakan lockdown atau tidak,” katanya.Beliau turut berkata kesihatan tidak boleh disamakan dengan ekonomi, kerana kesihatan mesti diutamakan bagi melihat pemulihan ekonomi yang lebih baik.“Pandangan saya, tidak boleh disamakan antara ekonomi dan kesihatan.“Dari sudut prioriti dalam dasar-dasar fiskal, anda mesti tangani isu kesihatan terlebih dulu,” katanya sambil menambah pemulihan ekonomi tidak akan berlaku jika sistem penjagaan kesihatan lumpuh.“Jika kita tak dapat tangani pandemik, kita tak boleh bincang mengenai pertumbuhan dan pemulihan ekonomi,” tambah Nurhisham.“Jika anda benarkan sistem penjagaan kesihatan lumpuh, ekonomi juga akan lumpuh. Jadi keutamaan pertama walau apa keadaan sekalipun, mestilah ditumpukan pada usaha menangani Covid-19.”


Taliban sang Frankestein

Pada hari Taliban memasuki kota Kabul, Aghanistan di pagi 16 Ogos 2021, dan di saat Presiden Ashraf Ghani meninggalkan negaranya; pelakon kelas A Hollywood, John Cusack menghantar satu ciapan berbunyi (terjemahannya); “Islam Radikal dan ‘Exceptionalism Amerika’ tidur satu ranjang. Mereka adalah kekasih, fikiranku begitu.”“US exceptionalism” adalah satu faham di mana “Amerika kan lain” justeru “Amerika adalah segala-galanya”.Atau, barangkali dalam kerangka berbeza, ia berbunyi “ketuanan Amerika”.Apabila ia melibatkan Afghanistan, faham ini terserlah dengan jelasnya.Apakah yang berlaku di Afghanistan?Sebelum minggu lalu, Taliban hanya menguasai sebuah kota sejak 2001, Kunduz dalam tahun 2015, dan itu pun hanya untuk beberapa hari.Akan tetapi, dalam minggu lalu, kira-kira lapan hari, Taliban sudah menakluki seluruh negeri gunung-ganang tersebut.Apa yang terjadi?Atau, soalan lebih tepat; mengapakah dunia tiba-tiba berubah, dan membiarkan Afghanistan sendirian?Misalnya kementerian kebudayaan Iran, sebuah negara yang berkongsi sempadan dengan Afghanistan, di bawah kepimpinan baru negara itu memberitahu medianya agar mengelakkan penggunaan kata “vahsigari” atau ganas untuk Taliban.Padahal pada tahun 1998, Taliban membunuh sembilan orang diplomat Iran termasuklah seorang pengamal media rasmi republik itu.Satu-satunya pemimpin Malaysia (atau mungkin dari seluruh dunia Islam) yang memberi respon paling bermakna mengenai Afghanistan adalah bekas Perdana Menteri Dr Mahathir Mohamad, yang dalam ucapan bertajuk “Afghanistan Post-US Military Withdrawal: The Prospect of Peace” di satu webinar pada 5 Ogos 2021 lalu menegaskan adalah menjadi satu tanggungjawab segera untuk jiran-jiran Afghanistan membantu negara itu agar tidak jatuh ke dalam jurang kemusnahan sekali lagi.Saya punya seorang teman di Universiti Kabul yang pernah menuntut di Malaysia.Lebih seminggu beliau tidak membalas sebarang mesej saya.Kelmarin beberapa jam sebelum Taliban memasuki Kabul, dia menjawab; “Dr, doakan saya. Kematian lebih baik. Saya tidak akan sanggup hidup di bawah Taliban.”Teman saya itu pernah berada di Malaysia untuk menuntut suatu ilmu yang sukar mendapat biasiswa dari Afghanistan – sosiologi – kerana menurutnya bidang sains, kejuruteraan, dan ekonomi paling didanai.Tiada biasiswa atau pendanaan untuk siswa bidang seni dan lain-lain disiplin di bawah ilmu kemanusiaan.Makanya, pandangan teman saya untuk pemerintah Afghanistan, dan juga untuk masyarakat sivil yang ramai-ramai berkampung dengan duit Kesatuan Eropah dan Amerika itu jatuh ke telinga yang tuli.Sosiologi ilmu mengatur dan menyelesaikan masalah masyarakat dipandang enteng.Seni, satu ilmu membujuk masyarakat secara halus disampahkan.Hari ini segala kemajuan sains teknologi yang diusahakan selama dua dekad dengan pelaburan yang besar dari dunia (atas nama US exceptionalism), tidak dapat menahan kemaraan Taliban yang mempunyai sejarah keganasan, pembunuhan minoriti, pencabulan hak asasi dan kekerasan (semuanya dengan menunggang agama).Kajian teman saya itu ialah bagaimana wanita dapat diperkasakan, dan hubungannya dengan pembinaan taman di dalam kota.Memang, ia terasa asing dan tiada guna.Akan tetapi taman-taman ini sebetulnya memberikan kelegaan dan ketenangan untuk wanita yang kemurungan oleh krisis demi krisis di negara perang tersebut.Taman itu menjadi ruang hak asasi manusia, tempat pertukaran budaya, pendapat dan juga suara.Teman saya itu menawarkan kajiannya kepada pemerintah Afghanistan dan juga pendana masyarakat sivil di negara tersebut.Kajian beliau ditertawakan.Kata mereka, “kami memerlukan pembinaan senjata, kemodenan dan juga pelaburan yang besar”.Bukan taman.Dalam diam, kawan saya itu dialahkan oleh “US exceptionalism”.Afghanistan adalah satu bukti bahawa pembinaan sesebuah negara memerlukan ilmu kemanusiaan.Sains adalah hasil dan produk kepada pemikiran yang sihat dan matang.Untuk mencipta sains dan segala macam kejayaan, minda yang senonoh dan kesan penaakulan yang mendalam diperlukan.Untuk itu negara, atau mana-mana peradaban yang runtuh ekoran perang memerlukan ilmu falsafah, ilmu sosiologi antropologi, ilmu sejarah, dan ilmu paling penting ialah seni; yang gunanya untuk membujuk manusia secara insani.Berapa banyak misalnya pemugaran seni untuk menghidupkan jiwa setara Ahmad Shah Massoud, seorang yang berjaya menyatukan banyak suku kaum, melawan Soviet Union dan kemudian Taliban lalu terbunuh dua hari sebelum September 11?Mungkin, satu-satunya penemuan saya mengenai nama Massoud adalah dalam novel grafik karya wartawan Malaysia Zan Azlee, yang diusahakan bersama ilustrator Fatah dan Farah, Arif Rafhan dengan judul “Adventures of a KL-ite in Afghanistan”.Akan tetapi seni diabaikan di Afghanistan.Sebuah negara perang patutnya memberikan kita filem atau novel besar (tentu selain Khalid Hosseini yang sudah hijrah dengan The Kite Runner).Mana ada seni?Maka minda masyarakat tidak berubah.Taliban dipandang besar.Atau Taliban dipandang betul.Atau Taliban digeruni.Taliban sendiri tidak didekati.Masyarakat tidak diajar dengan seni.Taliban tidak dipujuk.Tak ada keseriusan.Cuma kegilaan menabur wang atas nama US exceptionalism.Maka negeri yang penuh puak dan suku kaum itu sukar dimengertikan.Tanpa pemugaran seni yang khusus dan falsafah yang betul, sejarah Afghanistan mengalami kekeringan di mana selama 20 tahun generasi baru Afghani dikenyangkan dengan duit US exceptionalism itu.Teman saya itu antara lain produk gagasan ketuanan Amerika tersebut.Dia di Malaysia dengan dana tersebut.Cuma dia sempat sedar.Dia, teman saya itu, sering mengeluh tidak adanya kajian sosiologi untuk membanteras korupsi di negaranya.Dia terpesona dengan kajian rasuah oleh Syed Hussein Alatas.Dia ikut menyaksikan kejatuhan regim Najib Razak yang diulit skandal 1MDB pada tahun 2018.Dia sering menganggap kadar kecelikan budaya rakyat Malaysia begitu tinggi.Dia pulang ke negaranya, sejurus selepas Covid-19 melarat di luar Wuhan dan tiba di pintu negara kita.Teman saya itu pulang tiga minggu setelah Langkah Sheraton.Hari ini korupsi mengalahkan tentera Afghanistan yang sekian lama dibaja dengan wang US exceptionalism.Taliban boleh menyogok dengan mudah.Bukan itu sahaja, oleh kekontangan seni dan kefahaman dalam ilmu kemanusiaan, tiba-tiba semangat dan keberanian bangsa menghuni celah banjaran itu menjadi mandul.Tidak ada perlawanan di saat Taliban menyusup masuk dengan pantas.Tiba-tiba kepahlawanan Ahmad Shah Massoud terbenam entah di mana.Kembalinya Taliban di Afghanistan menguatkan bakal Islam Radikal, sang kekasih gelap US exceptionalism.Ia akan menguatkan fahaman ketuanan Islam dan kebencian terhadap minoriti di rantau Melayu tentunya.Satu-satu kejadian di Afghanistan akan merebak dengan lekas sekali.Lebih lekas dari pudarnya Covid.Taliban pernah dipuja oleh Melayu satu masa lalu.Ia sempat mengakar dan mengajar ramai saintis dan agamawan menjadi keras.Ia menghantar Melayu menjadi teroris di Bangkok, Bali, Jakarta hatta New York.Kerja 20 tahun terbungkus kerana seni dan sosiologi dipundekkan.Kegilaan Taliban di Afghanistan dan bagaimana ia menghantar ketakutan ke seluruh dunia bukan terjadi 1400 tahun lalu.Di akhir filem Rambo, US exceptionalism menghantar dedikasi “filem ini untuk pejuang mujahidin yang berani di Afghanistan”.Betul, mereka berkendak.Seorang pemimpin wanita yang berani dan berwawasan jauh dari Pakistan, namanya Benazir Bhutto pernah mengatakan kepada Presiden George H W Bush apabila US exceptionalism memupuk Islam Radikal:“Tuan Presiden salah strategi, kamu sedang membesarkan Frankenstein!”


2 pengurus PetroSaudi didakwa di Switzerland berhubung skandal 1MDB

Dua pengurus PetroSaudi didakwa di Switzerland kerana disyaki menggelapkan dan melakukan pengubahan wang haram hampir AS$2 bilion (RM8.89 bilion) berkaitan dana negara 1MDB yang dicemari skandal, kata Bern, semalam.
Menurut Pejabat Pendakwa Raya Tertinggi Switzerland, ia telah "memfailkan dakwaan terhadap dua pengurus PetroSaudi", sambil menambah bahawa kedua-duanya, yang tidak dinamakan, menghadapi tuduhan penipuan, jenayah salah urus tadbir dan pengubahan wang haram yang lebih teruk.
“Mereka didakwa, dengan tujuan untuk memperkayakan diri mereka sendiri dan orang lain, menyalahgunakan sekurang-kurangnya AS$1.8 bilion yang dipindahkan oleh dana kekayaan negara Malaysia... 1MDB berkaitan usaha sama dengan PetroSaudi... dan telah melakukan pengubahan wang haram dengan jumlah yang terlibat," menurut kenyataan itu.
Dakwaan itu, yang meliputi tempoh dari 2009 hingga 2015, hanyalah perkembangan terbaru dalam apa yang disifatkan sebagai "kes pengubahan wang haram terbesar pernah berlaku".
Ia mula diketahui pada 2015 di tengah-tengah pendedahan bahawa sejumlah besar wang daripada 1MDB telah dirompak.
Siasatan dilancarkan di seluruh dunia terhadap skandal rasuah terbesar, yang melibatkan perdana menteri ketika itu Najib Razak yang kini menjalani hukuman penjara 12 tahun berhubung kes tersebut.
Ditipu
Dakwaan peguam negara, yang difailkan ke Mahkamah Jenayah Persekutuan Switzerland, mendakwa bahawa dua pengurus syarikat penerokaan dan pengeluaran minyak Arab Saudi, PetroSaudi yang tidak dinamakan itu telah bersubahat dengan pembiaya Malaysia dan orang kepercayaan Najib, Low Taek Jho atau lebih dikenali sebagai Jho Low, di tengah-tengah skandal 1MDB.
Bersama-sama, mereka telah "mencadangkan satu skim pelaburan yang terdiri daripada transaksi dua negara" antara Arab Saudi dan Malaysia melalui 1MDB, yang terdiri daripada usaha sama antara PetroSaudi dan 1MDB, katanya.
Menurut kenyataan itu, Arab Saudi sebenarnya tidak terlibat dalam usaha itu, tetapi dalam usaha untuk mengukuhkan penampilannya, tertuduh membantu mengadakan pertemuan antara Najib dan seorang putera Arab Saudi di atas kapal layar di Cannes pada 2009.
Lembaga dana kekayaan itu telah ditipu, dan juga tidak pernah dimaklumkan bahawa perjanjian berkenaan menyebabkan syarikat terbabit mempunyai hutang AS$700 juta kepada PetroSaudi, atau syarikat cari gali minyak itu sebenarnya tidak memegang hak ke atas aset bernilai AS$2.7 bilion tersebut.
Akibatnya, lembaga berkenaan meluluskannya dan transaksi itu dijalankan pada September 2009, dengan 1MDB mengumpul wang tunai sebanyak AS$1 bilion.
Akaun dalam talian
Bagaimanapun, selepas itu sejumlah AS$700 juta daripada sumbangan tersebut dipindahkan dengan pantas ke akaun bank Switzerland atas nama syarikat milik Low, yang memindahkan AS$85 juta kepada seorang tertuduh dan seterusnya memindahkan AS$33 juta kepada orang lain, menurut kenyataan itu.
Tambahnya, baki AS$300 juta dimasukkan ke dalam akaun bank Switzerland milik usaha sama itu, tetapi hanya menguntungkan PetroSaudi.
Selain itu, kedua-dua tertuduh dan Low, berjaya meyakinkan lembaga 1MDB untuk membenarkan pemindahan sebanyak AS$830 juta lagi sebagai sebahagian daripada pinjaman Islam yang menyusuli daripada usaha sama itu, katanya.
"Dana yang dipindahkan juga telah diselewengkan," kata kenyataan itu, sambil menambah bahawa AS$80 juta dalam dakwaan pembayaran faedah yang dipindahkan kepada 1MDB sebenarnya diambil daripada dana yang dipindahkannya sendiri.
Menurut dakwaan, tertuduh telah melakukan pengubahan wang haram itu antara 2009 dan 2015 dengan membuka akaun bank dalam talian di Switzerland dan luar negara, memindahkan dana antara mereka, dan juga menggunakan dana itu untuk membeli hartanah di Switzerland dan London, barang kemas dan ekuiti persendirian.
Masih tidak jelas bila kes itu boleh dibawa ke perbicaraan.
Kenyataan pada Selasa menegaskan bahawa tertuduh "berhak untuk dianggap tidak bersalah sehingga penghakiman mendapati mereka bersalah.”


Sinovac dan Pfizer sama berkesan melawan Covid-19, kata Noor Hisham

Data perubatan mengenai penggunaan vaksin menunjukkan vaksin Sinovac dan Pfizer sama berkesan dalam melawan Covid-19, kata Ketua Pengarah Kesihatan Dr Noor Hisham Abdullah.Dalam catatan Facebook hari ini, Noor Hisham berkata pada 7 Julai, New England Journal of Medicine menerbitkan laporan mengenai pengalaman Sinovac di Chile mulai Februari hingga Mei 2021 yang melibatkan 4.2 juta individu diberi vaksin sepenuhnya berbanding 5.5 juta penduduk yang tidak diberi vaksin.“Sinovac didapati boleh mengurangkan jangkitan Covid-19 sebanyak 65.9 peratus, mengurangkan rawatan di hospital sebanyak 87.5 peratus, mengurangkan jumlah pesakit ditempatkan unit rawatan rapi (ICU) sebanyak 90.3 peratus dan mengurangkan kadar kematian sebanyak 86.3 peratus,” katanya.Noor Hisham berkata ujian Pfizer sebaliknya yang melaporkan keberkesanan 95 peratus adalah sangat kecil dan hanya menganalisis 170 kes Covid-19 melibatkan sekumpulan lapan individu yang divaksinasi dan 162 orang yang tidak divaksinasi.Oleh itu, beliau berkata tidak banyak perbezaan antara vaksin Sinovac dan Pfizer dalam penggunaannya.“Kedua-duanya sangat berkesan untuk mencegah penyakit yang teruk dan dimasukkan ke hospital, tetapi kurang efektif untuk melawan Covid-19 bergejala ringan atau tanpa gejala,” tambahnya.


Malaysia raih pelaburan dari firma pembuatan gergasi AS lebih RM500 juta

Firma Ferrotec (USA) Corporation telah menyatakan komitmen untuk membuat pelaburan baru bernilai lebih RM500 juta di Malaysia bagi membuka kemudahan pembuatan pertamanya di Asia Tenggara.Pembinaan yang dijangka bermula dalam masa beberapa minggu lagi, merangkumi kawasan seluas 8.13 hektar dengan kilang bersaiz 800,000 kaki persegi (74,322.43 meter persegi) di Kulim Hi-Tech Park, Kedah.Menteri Kanan Perdagangan Antarabangsa dan Industri Mohamed Azmin Ali berkata syarikat global yang juga pembekal bahan komponen, sistem ketepatan dan peneraju fabrikasi bahan kuarza bagi industri semikonduktor di serata dunia, juga komited untuk mewujudkan sejumlah 250-500 pekerjaan berkemahiran tinggi untuk rakyat Malaysia.“Mereka juga memberi komitmen untuk membantu perusahaan kecil dan sederhana (PKS) di Malaysia dalam membina rantaian bekalan dan ekosistem industri semikonduktor.“Ini merupakan satu perkembangan yang cukup positif di mana syarikat tersebut bukan sahaja mahu membawa pelaburan ke Malaysia, tetapi (pada masa sama) ingin melihat Malaysia terus berkembang maju dalam teknologi-teknologi baru dengan melibatkan syarikat-syarikat tempatan khususnya PKS,” katanya.Beliau yang kini dalam misi perdagangan dan pelaburan (TIM) selama 10 hari di Amerika Syarikat (AS) sejak 8 Mei lepas, berkata demikian kepada Bernama dan stesen TV3 selepas mengadakan mesyuarat dengan Ketua Pegawai Eksekutif Ferrotec Eiji Miyanaga di San Francisco, hari ini.Azmin juga mencadangkan supaya Ferrotec melatih pekerja Malaysia, khususnya di kemudahan berpengkalan di AS atau Jepun dengan melibatkan penuntut atau warga Malaysia berstatus profesional yang menetap di dua negara tersebut.Selain daripada Ferrotec, beliau turut bertemu dengan Marco Miller yang juga ketua pegawai eksekutif dan pengasas bersama syarikat peneraju penjejak solar, Nextracker Inc.Menurutnya, Nextracker akan berusaha meningkatkan produk-produk dari Malaysia untuk menembusi pasaran AS serta di seluruh dunia.Sementara itu, bercakap kepada Bernama selepas pertemuan dengan Azmin, Miyanaga berkata syarikat itu mempunyai kira-kira 40 kilang di peringkat global dan kemudahan di Malaysia adalah platform pembuatan terbesarnya di luar Jepun, China serta AS.“Kami memilih Malaysia kerana Asia Tenggara, termasuk Malaysia telah menjadi kawasan tumpuan utama bagi rantaian bekalan industri dan ini mendorong kami untuk melabur di rantau tersebut,” katanya.Mengulas aspek penggajian, beliau berkata syarikat turut menyasarkan untuk mengambil khidmat 250-500 orang pekerja tempatan dalam tempoh tiga tahun akan datang dengan matlamat untuk membolehkan kemudahan itu dikendali serta diurus oleh rakyat negara ini.“Syarikat mahu melabur dalam aspek tenaga kerja. Kami maklum usaha (proses) itu akan memakan masa dan bagi peringkat awal, kami akan membawa masuk pegawai dagang untuk jangka masa pendek bagi tujuan pemindahan teknologi serta melatih rakyat tempatan,” katanya.Dalam pada itu, Miller berkata syarikat Nextracker kini menjalankan perniagaan bernilai AS$100 juta dengan dua syarikat Malaysia dan berhasrat mengembangkan usaha tersebut dalam beberapa tahun akan datang, termasuk menjadikan Malaysia sebagai rakan pembuatan utamanya.“Kami memilih Malaysia kerana lokasi geografinya serta mempunyai barisan pekerja berkemahiran tinggi dalam menghasilkan produk syarikat ini yang berteknologi tinggi,” katanya.Menurutnya, Nextracker juga menyasarkan rakan niaga di Malaysia akan melipatgandakan jumlah pekerjanya dari 400 orang pada masa ini dalam usaha menampung pengembangan perniagaan terbabit.


Pegawai awam wajib divaksin, tindakan diambil jika gagal, kata JPA

Jabatan Perkhidmatan Awam (JPA) hari ini berkata pihaknya akan mewajibkan semua pegawai perkhidmatan awam persekutuan untuk mengambil vaksin Covid-19 dan sekiranya gagal mengambil vaksinasi mereka boleh dikenakan tindakan tatatertib.Dalam sebuah kenyataan, JPA berkata tindakan mewajibkan vaksinasi tersebut adalah selari dengan usaha untuk mengembalikan perkhidmatan kerajaan pada tahap pengoperasian penuh berdasarkan fasa-fasa Pelan Pemulihan Negara (PPN).“Semua pegawai Perkhidmatan Awam Persekutuan dikehendaki untuk segera melengkapkan vaksinasi mereka sebelum 1 November 2021.“Dalam tempoh ini pegawai yang belum divaksin hendaklah hadir secara walk-in ke pusat pemberian vaksin (PPV) yang telah disediakan oleh kerajaan,” katanya.Dalam pada itu, JPA berkata pegawai yang tidak boleh divaksin atas sebab kesihatan perlu mengemukakan kepada ketua jabatan berhubung maklumat kesihatan yang telah disahkan oleh pegawai perubatan kerajaan dan sekiranya gagal melakukan demikian tindakan akan diambil.“Sekiranya pegawai awam masih belum mengambil vaksin selepas tempoh yang ditetapkan tanpa mendapatkan pengecualian daripada pegawai perubatan kerajaan maka pegawai tersebut boleh dikenakan tindakan tatatertib selaras dengan peraturan semasa yang berkuat kuasa.“Semua pegawai awam adalah tertakluk kepada Peraturan-Peraturan Pegawai Awam (Kelakuan dan Tatatertib) 1993.”Semalam Putrajaya mengumumkan peralihan Lembah Klang yang terdiri dari Putrajaya, Kuala Lumpur dan Selangor ke Fasa Tiga PPN.Selain Lembah Klang, Melaka juga turut beralih ke Fasa Tiga berkuat kuasa 1 Oktober.Sementara itu, negeri-negeri di Fasa Satu PPN juga turut beralih ke Fasa Dua.Peralihan seluruh negera ke Fasa Dua dan ke atas menjadikan seluruh penduduk Malaysia dapat menikmati beberapa kelonggaran dalam sektor ekonomi dan sosial dengan peratusan vaksinasi lengkap dalam negara telah melebihi 80% setakat ini.


Bantuan kewangan masih diperlukan golongan terjejas pandemik

Ketika ramai orang mengambil kesempatan dengan kelonggaran yang diberikan kerajaan dalam sektor sosial dan ekonomi bagi mereka yang sudah menerima vaksin lengkap, tetapi Muhammad Syazwan Zainal Abidin tidak mengambil kesempatan itu.Orang ramai yang kini mulai memenuhi pusat beli-belah dan merentas sempadan untuk bercuti atau pulang ke kampung halaman ketika Malaysia beralih ke fasa endemik Covid-19, namun malangnya Syazwan masih bergelut dengan impak wabak itu terhadap kewangannya.Pemuda berusia 31 tahun itu berkata ini kerana duit simpanannya kini hanya tinggal kurang daripada RM1,000.Syazwan berkata, pengurangan duit simpanannya berlaku selepas dia berhenti kerja di sebuah kedai elektrik di ibu negara akibat pemotongan gaji hampir separuh daripada pendapatannya.“Dulu gaji saya bekerja di kedai itu ialah lebih RM2,000 tetapi berlaku pemotongan gaji kerana tiada jualan terutama selepas pelaksanaan perintah kawalan pergerakan,” katanya kepada MalaysiaNow.“Disebabkan sumber pendapatan sudah tiada, saya terpaksa menggunakan sebahagian besar duit simpanan dan kini hanya tinggal kurang RM1,000.”Menurut Syazwan, dia terpaksa berpindah rumah dan menyewa bersama rakannya kerana tidak lagi mampu menyewa seorang diri.“Sekarang keadaan semakin baik apabila saya bekerja secara bebas sebagai jurumekap selain memasak dan menghantar makanan.“Pendapatan yang diraih cukup untuk bertahan tetapi ia tidak setinggi dahulu. Saya kini juga mencari pekerjaan tetap,” katanya.Syazwan merupakan salah satu contoh pihak yang terjejas akibat pandemik dan masih memerlukan bantuan untuk bangkit semula.Kelonggaran prosedur operasi standard (SOP) kesihatan dijangka akan memulihkan keadaan dengan pembukaan lebih banyak sektor ekonomi.Namun begitu, dalam tempoh hampir dua tahun pandemik Covid-19, sudah tentu memberi kesan yang amat mendalam kepada masyarakat apabila ramai kehilangan kerja dan banyak perniagaan terpaksa ditutup.Menurut Pengarah Eksekutif Bank-Bank Dalam Malaysia (ABM), Kalpana Sambasivamurthy, lebih 2.6 juta peminjam dalam kalangan individu serta 86,000 Perusahaan Kecil dan Sederhana (PKS) menerima moratorium antara 1 Jun hingga 10 September  lalu.Beliau berkata jumlah itu adalah berdasarkan statistik yang dikeluarkan oleh Bank Negara Malaysia baru-baru ini.Pada 28 Jun, perdana menteri pada ketika itu, Muhyiddin Yassin, mengumumkan moratorium bayaran balik pinjaman bank selama enam bulan diberi kepada semua golongan B40, M40 dan T20.Permohonan moratorium itu juga tidak memerlukan dokumentasi dan ia diberikan secara automatik dan ia akan tamat pada akhir tahun ini.Ditanya mengenai usaha berterusan syarikat perbankan untuk membantu golongan terjejas akibat Covid-19, Kalpana berkata, pelaksanaan skim Program Pengurusan dan Ketahanan Kewangan (Urus) dilihat sebagai penyelesaian terbaik.“Ketika ekonomi kini berada di landasan pemulihan, syarikat perbankan komited untuk terus menyediakan bantuan kepada peminjam.“Kami yakin skim Urus merupakan kaedah terbaik untuk membantu mereka yang memerlukan secara komprehensif dan holistik serta memastikan ketahanan berterusan sistem kewangan,” katanya kepada MalaysiaNow.Pada 14 Oktober lalu, ABM menerusi kenyataan bersama Persatuan Institusi Perbankan dan Kewangan Islam Malaysia (Aibim) dan Persatuan Institusi Kewangan Pembangunan Malaysia (Adfim), mengumumkan skim Urus yang disasar membantu golongan terjejas akibat Covid-19.Menerusi skim ini, industri perbankan akan menyediakan sejumlah RM1 bilion untuk membiayai kos pengurangan dalam kos faedah/keuntungan termasuk faedah keuntungan untuk peminjam B40.Kemudahan disediakan termasuk pengecualian faedah/keuntungan untuk tempoh tiga bulan dan pengurangan bayaran ansuran untuk tempoh hingga 24 bulan termasuk pengurangan kadar faedah.


Menang puji, kalah caci: Realiti penyokong atlet sukan Malaysia

Kehangatan perlawanan sukan badminton dirasai oleh peminat sukan tanah air lebih-lebih bagi pertandingan Malaysia Open dan Malaysia Masters yang diadakan di Malaysia baru-baru ini.
Penulis memilih topik ini untuk dibahaskan kerana penulis sendiri adalah di antara peminat sukan badminton Malaysia.
Sememangnya penulis dibesarkan dengan suasana keluarga yang sangat tegar dalam memberi sokongan buat atlet-atlet Malaysia.
Namun bukan itu yang ingin penulis kongsikan, sebaliknya penulis ingin sekali lagi menekankan kata “menang dipuji, kalah dicaci” di mana inilah hakikat menyedihkan yang penulis sendiri perhatikan sejak kebelakangan ini di mana kebanyakan atlet di Malaysia dipuji, disanjung dan dijunjung jika mereka berjaya memberikan kemenangan namun mereka juga bakal segera dicaci, dikecam dan dikutuk sekiranya mereka kalah atau gagalmenyumbang apa-apa buat rakyat Malaysia.
Penulis ingin khusus kan buat apa yang dilalui oleh atlet sukan badminton negara di mana sejak kebelakangan ini mereka selalu sahaja dikecam oleh netizen di media-media sosial seperti Facebook dan Instagram.
Begitu juga dengan rakyat Malaysia lain, yang lantang dalam menyuarakan kebencian dan kecaman buat mereka.
Apa yang penulis nyatakan di sini bukanlah rekaan semata kerana penulis sendiri berada di dalam situasi ketika mana ada sebahagian daripada peminat dan penyokong di sekeliling penulis memberikan komen-komendan kata-kata yang tidak enak kepada atlet sukan badminton Malaysia.
Bukan itu sahaja, ketika penulis membuat tinjauan di laman sosial Twitter, nama atlet perseorangan badminton lelaki negara, Lee Zii Jia menjadi topik yang hangat dibincangkan.
Berdasarkan ciapan salah seorang pengguna Twitter BadmintonFans8 , yang berkongsi dengan menceritakan suasana di tempat perlawanan badminton diadakan, di mana terdapat penyokong yang hadir ke sana bukan sekadar untuk memberi sokongan namun untuk menyampaikan rasa tidak puas hati dan kebencian buat Lee Zii Jia atas keputusan beliau yang ingin menarik diri dalam pertandingan yang lain.
Hal ini sekaligus dikatakan antara penyebab Lee Zii Jia hilang fokus dan juga semangat.
Perkara ini sangat tidak masuk akal dan penulis sendiri merasakan ini adalah di antara perbuatan yang tidak matang.
Sejauh mana betulnya cerita yang dikongsikan penulis juga tidak pasti. Namun, perkara seperti itu tidak sepatutnya berlaku.
Kita sebagaipenyokong harus ingat bahawa kita adalah penyokong dan di antara tugas penyokong ituadalah memberi semangat.
Kita perlu ingat bahwa setiap keputusan yang dibuat oleh mana-mana atlet atau badan-badan yang terlibat bukanlah sesuatu yang sepatutnya penyokong masuk campur.
Penulis faham, mungkin terdapat peminat dan penyokong yang terlalu obses ataupun emosional jika atlet kegemaran tidak dapat menghadiahkan kemenangan dan kegembiraan namun haruslah kita yang bergelar penyokong ini ingat bahawa mereka juga tidak mahu kalah dan sentiasa ingin memberikan yang terbaik. Jika kita sedih, apatah lagi mereka.
Sebagai kata akhir, jika penyokong sendiri sesuka hati memberikan kata-kata yang tidak enak kepada mereka, penulis nasihatkan tidak perlulah label diri itu sebagai penyokong.
Penulis sekali lagi ingin mengingatkan kita adalah penyokong maka, kita seharusnnya memberi sokongan buat atlet-atlet negara kita tidak kira apa yang terjadi kerana dengan sokongan itulah yang akan membuatkan mereka terus bersemangat.
Raja Nurdiyana Syairah adalah pembaca MalaysiaNow.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Dalang jatuhkan kerajaan Sabah hanya tinggal satu peluang, kata penganalisis

Dua pemimpin yang dilihat menjadi dalang di sebalik rancangan menjatuhkan kerajaan Sabah hanya mempunyai satu lagi peluang, kata penganalisis merujuk kepada kemelut politik negeri di bawah bayu itu.
Ahmad Zaharuddin Sani Sabri berkata situasi itu menunjukkan kegagalan Pengerusi Badan Perhubungan Umno Sabah Bung Moktar Radin dan Presiden Warisan Shafie Apdal membaca muslihat politik lawan.
"Mereka mengambil langkah yang salah," kata Zaharuddin.
"Satu-satunya perkara yang boleh mereka lakukan sekarang ialah mendesak supaya Pilihan Raya Negeri (PRN) diadakan dalam masa terdekat. Jika tidak, karier politik mereka tamat."
PRN Sabah sebelum ini diadakan pada 2020, berikutan kemelut politik yang berlaku di peringkat persekutuan.
Shafie yang juga ketua menteri ketika itu, membubarkan Dewan Undangan Negeri (DUN) Sabah bagi memberi laluan kepada PRN yang menyaksikan parti Warisan dipimpin beliau tewas.
Krisis terbaru bermula selepas Bung Moktar mengumumkan Umno Sabah dan Barisan Nasional (BN) menarik balik sokongan terhadap Hajiji Noor sebagai ketua menteri pada 7 Januari lalu.
Beliau berkata pendirian itu dibuat kerana hilang kepercayaan kepada kedudukan Hajiji sebagai ketua menteri, selain perjanjian antara BN dan Perikatan Nasional (PN) dilanggar.
Bung Moktar berkata BN dan PN melaksanakan perjanjian membentuk kerajaan negeri selepas PRN Sabah, bagaimanapun Hajiji serta pemimpin Bersatu Sabah yang juga komponen PN, keluar parti menyebabkan kerajaan negeri sekarang tiada keabsahan.
Mengikut perlembagaan Sabah, ketua menteri mestilah seorang ahli Dewan Undangan Negeri (Adun) daripada parti politik yang mempunyai sokongan majoriti dalam DUN.
Isnin lalu, Hajiji yang juga pengerusi Gabungan Rakyat Sabah (GRS) sendiri mendakwa mendapat sokongan 44 Adun, termasuk lima daripada BN – cukup untuk beliau kekal sebagai ketua menteri.

Ketua Menteri Sabah Hajiji Noor (tengah) bersama pemimpin parti Gabungan Rakyat Sabah, Pakatan Harapan dan Barisan Nasional selepas mesyuarat di Sri Gata, Kota Kinabalu, Isnin lalu. Gambar: Bernama

Hajiji berkata dengan sokongan itu kerajaan negeri Sabah sedia ada masih kekal serta utuh, dan beliau masih ketua menteri pada masa ini.
Hajiji juga berkata beliau adalah ahli GRS secara langsung.
Bung Moktar, yang dipecat daripada jawatan timbalan ketua menteri dalam rombakan Kabinet negeri pada 11 Januari, kini diletakkan di bahagian pembangkang.
Beliau dan Shafie berkata mereka menyokong usul Perdana Menteri Anwar Ibrahim untuk menubuhkan kerajaan perpaduan di negeri itu.
Zaharuddin berkata Bung Moktar harus memecat lima Adun Umno yang memberi sokongan kepada Hajiji.
Katanya, memandangkan undang-undang anti lompat parti masih belum diwartakan di Sabah, mereka mempunyai pilihan sama ada menyertai parti lain atau kekal sebagai Adun bebas.
“Mereka sedang bermain ‘catur’ di Sabah,” katanya.
"Umno dan BN akan terperangkap dalam situasi ini, begitu juga dengan Warisan.
"Ia adalah satu kelemahan bagi presiden Ahmad Zahid Hamidi dan isyarat jelas beliau tidak boleh mengawal Umno dan BN."
Beliau juga memberi amaran kemelut politik Sabah boleh menjejaskan reputasi Anwar bagi menghadapi enam PRN akan datang.
"Pakatan Harapan mungkin bergerak sendirian," katanya.
Sementara itu, bekas setiausaha eksekutif BN Pulau Pinang Azizi Safar berkata Bung Moktar memalukan rakan-rakannya serta Umno, kerana bertindak tidak selari dengan janji memberikan kestabilan kepada rakyat.
“Gerakan menjatuhkan Hajiji dibuat oleh Umno berikutan pemecatan Salleh Said Keruak daripada jawatan pengerusi sebuah syarikat berkaitan kerajaan negeri.
“Ia bukan kerana isu berkaitan kesejahteraan rakyat,” katanya.


PRS perlukan panglima, kata penganalisis susulan pemergian Masing

Lebih daripada sebelum ini, orang Dayak dijangka memberi perhatian kepada Parti Rakyat Sarawak (PRS) berikutan kematian pemimpin veterannya James Jemut Masing selain perbincangan mengenai Pilihan Raya Negeri (PRN) Sarawak yang semakin hampir.Ketika penghormatan terakhir kepada presiden PRS itu masih diberikan, persoalan siapa yang bakal mengambil tempatnya sebagai wakil rakyat Dewan Undangan Negeri (DUN) Baleh turut menjadi perbualan hangat.Bercakap kepada MalaysiaNow, penganalisis berkata pemimpin PRS akan berada di bawah tekanan hebat bagi mengekalkan 11 kerusi DUN, termasuk Baleh, pada PRN akan datang.“PRS dan wakil rakyatnya serta calon berpotensi akan berdepan dengan lawan mereka tanpa panglima dalam pilihan raya akan datang,” kata penganalisis politik Sarawak Jayum Jawan.“Ia seperti membiarkan serigala masuk ke dalam kandang biri-biri,” katanya sambil menambah kepimpinan sementara PRS mesti mengukuhkan sokongannya dalam kalangan akar umbi menjelang PRN akan datang.Masing yang merupakan timbalan ketua menteri Sarawak, meninggal dunia pada 31 Oktober.Pemimpin negeri berusia 72 tahun itu merupakan wakil rakyat Baleh sejak 1983.James Chin dari Universiti Tasmania, Australia berkata bagi memilih calon untuk menggantikan Masing bukan satu perkara yang mudah.“Amat sukar bagi mereka mencari seorang pengganti Masing di Baleh melainkan dia mempunyai kaitan dengan Masing, dan sudah tentu orang itu mesti menggalakkan lebih banyak kebebasan,” katanya.“Impak terbesar (kematiannya), sudah tentu berlaku di Baleh di mana beliau adalah penyandang Adun sejak beberapa penggal lalu.”Negarawan veteran itu mempertahankan kerusinya selama lapan penggal, ia bermakna selama 38 tahun pengundinya tidak mengenali mana-mana pemimpin politik lain yang boleh mewakili mereka.Dengan kekosongan kerusinya, Jayum berkata PRS mesti menumpukan perhatian kepada persediaan menghadapi PRN.Beliau turut mengingatkan sebarang pertikaian dalaman ketika ini boleh memecah belahkan kaum Dayak.“Persaingan untuk merebut kepimpinan PRS akan memecah belahkan parti itu,” katanya sambil memetik pengalaman Parti Bansa Dayak Sarawak selepas Leo Moggie meletakkan jawatan sebagai presiden.Moggie, presiden pengasas PBDS, meletak jawatan pada 2001 kerana beliau mempertimbangkan dirinya untuk bertanding pada pilihan raya umum (PRU) yang dijadualkan pada 2004.Keputusan tersebut menyaksikan kemunculan dua puak dalam parti, satu kumpulan diketuai Masing yang mendapat sokongan Taib Mahmud, dan kumpulan lain diketuai Daniel Tajem, penyandang timbalan presiden yang mendapat sokongan Moggie.“Sejarah mungkin berulang dengan PRS,” kata Jayum.Dalam pada itu, Timbalan Presiden PRS Joseph Salang berkata beliau hanya akan memangku sebagai pemimpin parti untuk tempoh sementara.Bercakap kepada MalaysiaNow, beliau berkata jawatan presiden akan kekal dikosongkan.Berhubung dakwaan wujud perebutan kuasa dalam PRS, beliau berkata masih terlalu awal untuk majlis tertinggi parti membincangkan isu siapakan yang akan menggantikan Masing.Bagaimanapun, PRS adalah sebuah parti yang tidak asing dengan pertikaian dalaman ekoran latar penubuhannya yang merupakan serpihan PBDS.Masing, yang terkenal dengan sikapnya yang lantang bersuara, mencabar Daniel Tajem bagi jawatan presiden pada 2003 yang menyebabkan kepada perpecahan sehingga akhirnya, parti itu dibubarkan pada 2004.Selepas PRS ditubuhkan pada akhir tahun itu, Masing menggulingkan pengasas bersama parti itu Sng Chee Hua untuk mengambil alih kepimpinan.Masing mula dilantik menganggotai Kabinet negeri pada 1994.Beliau mendaki tangga pentadbiran sehingga menjadi menteri kanan sebelum dilantik sebagai timbalan ketua menteri pada 2017.Beliau lama berkhidmat untuk masyarakat Dayak, termasuk dalam isu hak tanah adat anak negeri sehingga penempatan dalam perkhidmatan awam, perniagaan dan institusi pengajian tinggi.Dengan keluasan pengaruhnya itu, ketika ini pemimpin yang setara sukar dicari bagi menggantikan beliau.Tambahan lagi, persoalannya yang terus berlegar adalah apakah sokongan Dayak akan dapat diraih penggantinya.


Pemberi maklumat dilindungi jika ikut saluran betul sahaja

Perhatian umum kini rata-rata tertumpu kepada isu pemilikan saham Ketua Pesuruhjaya Suruhanjaya Pencegahan Rasuah Malaysia (SPRM) Azam Baki yang berlaku enam tahun lalu.Pada 5 Januari lalu, Azam tampil memberi penjelasan dalam satu sidang media.Ringkasnya, beliau jelaskan bahawa akaunnya digunakan oleh adiknya dan ada pihak yang cuba menyerangnya menggunakan isu tersebut.Susulan itu beliau juga telah mengambil tindakan undang-undang dengan mengemukan surat tuntutan (LOD) menerusi peguam terhadap bekas Penyelidik Pusat Memerangi Kronisme dan Korupsi (C4), Lalitha Kunaratnam yang dikatakan mendedahkan isu tersebut.Sekarang, tolak tepi dahulu soal isu saham Azam melanggar undang-undang atau sebaliknya, dan tolak tepi juga apa niat Lalitha mendedahkan isu ini.Persoalannya, benarkah Lalitha ini “whistleblower” atau pemberi maklumat mengikut akta dan perlu dilindungi?Di negara kita ini, Akta Perlindungan Pemberi Maklumat 2010 (Akta 711) diwujudkan sejak kira-kira 11 tahun lalu bagi memberi perlindungan kepada pemberi maklumat.Antara objektifnya, untuk menggalakkan dan memudahkan pendedahan kelakuan tidak wajar dalam sektor awam dan swasta.Kewujudan akta ini dapat meningkatkan keyakinan masyarakat untuk mendedahkan sebarang salah laku yang terjadi sama ada berlaku dalam sektor awam atau swasta.Ia sebagai mekanisme saluran bagi membolehkan masyarakat membuat pendedahan tanpa rasa takut atau khuatir dalam erti kata lain “no wrong door policy.”Pemberi maklumat ini boleh mendapat perlindungan daripada mana-mana agensi penguatkuasa di bawah Akta 711 mengikut keselesaan dan tahap keyakinan masing-masing.Perlindungan kepada pemberi maklumat hanya diberikan oleh agensi penguat kuasa yang menerima pendedahan tersebut sahaja.Menjadi tanggungjawab agensi penguat kuasa itu untuk menguruskan maklumat sulit tersebut dan mengambil tindakan sewajarnya mengikut peruntukan undang-undang dan kuasa yang diperuntukkan kepada sesebuah agensi penguatkuasaan.Perlindungan kepada pemberi maklumat diberikan oleh agensi penguat kuasa meliputi perlindungan maklumat sulit termasuklah identiti pemberi maklumat serta maklumat yang didedahkan tersebut, kekebalan daripada sebarang tindakan sivil atau jenayah dan perlindungan daripada sebarang tindakan yang memudaratkan sepertimana diperuntukkan di bawah Seksyen 8, 9 dan 10 Akta 711.Sekiranya seseorang itu mendedahkan sebarang kelakuan tidak wajar melibatkan mana-mana individu itu kepada agensi bukan penguat kuasa, maka perlindungan tidak diberikan.Malah sekiranya suatu permohonan perlindungan dikemukakan selepas itu, maka ia tertakluk kepada pembatalan kepada perlindungan menurut peruntukan Seksyen 11(1)(f) Akta 711.Maksudnya, jelas bahawa pemberi maklumat ini adalah yang memberi maklumat kepada agensi penguat kuasa sahaja bukan selain daripada itu.Agensi penguatkuasaan ini ialah mana-mana kementerian, jabatan atau agensi di peringkat persekutuan dan negeri yang mempunyai kuasa penyiasatan dan penguatkuasaan di bawah mana-mana undang-undang sedia ada.Sebagai contoh Polis Diraja Malaysa (PDRM), Suruhanjaya Pencegahan Rasuah Malaysia (SPRM), Jabatan Pengangkutan Jalan (JPJ), Jabatan Imigresen Malaysia, Kastam Di Raja Malaysia dan pihak berkuasa tempatan.Akibat daripada pendedahan tidak mengikut saluran dan undang-undang yang betul, maka berlakukah pelbagai implikasi negatif yang amat membimbangkan.Lihatlah ketika ini, imej SPRM tercalar teruk dan rakyat menjadi kurang yakin terhadap agensi tersebut, sedangkan isu ini lebih kepada isu peribadi ketua pesuruhjayanya.Malah Lalitha juga ketika ini terdedah untuk disaman.Selain itu, orang ramai mula membuat andaian masing-masing dan kes ini diadili di media sosial. Bukan tidak adil pada Azam sahaja, tapi tidak adil kepada SPRM malah Lalitha juga.Kesan-kesan inilah sepatutnya boleh dielak daripada berlaku jika maklumat disalur mengikut peraturannya.Janganlah salahkan undang-undang itu kononnya menyekat usaha pemberi maklumat yang berkesan.Selagi undang-undang tidak dipinda, maka perlulah undang-undang sedia ada digunakan.Tidak masuk akal bila kita langgar undang-undang yang sedang berkuatkuasa dengan alasan bahawa undang-undang itu tidak betul dan perlu dipinda.Soal pindaan untuk penambahbaikan akta itu boleh dilakukan dengan cara dan kaedah lain iaitu menerusi Parlimen, bukan boleh terus langgar sahaja.Anuar Manan adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Putrajaya lanjut moratorium pembaharuan lesen, cukai jalan hingga 31 Disember

Tempoh moratorium lanjutan pembaharuan lesen kenderaan motor (LKM) dan lesen memandu Malaysia (LMM) dilanjutkan hingga 31 Disember ini, kata Menteri Pengangkutan Wee Ka Siong.Bagaimanapun, katanya pemilik LKM atau cukai jalan yang telah tamat tempoh sah perlu memastikan kenderaan masing-masing dilindungi insurans sah dan menunjukkan sijil perlindungan insurans bagi tujuan pemeriksaan.Sebelum ini, tempoh pembaharuan LKM dan LMM ditetapkan hingga 30 September ini dan boleh diperbaharui melalui kaunter Jabatan Pengangkutan Jalan (JPJ), Pos Malaysia Bhd, MyEG Services Sdn Bhd (MyEG) dan Pusat Pemeriksaan Kenderaan Berkomputer (Puspakom).Dengan mengambil kira maklum balas orang ramai, Wee berkata kementerian juga bersetuju untuk membuka semula kaunter JPJ dan Puspakom dengan kapasiti 100%, iaitu secara “walk in” (jumpa terus) bermula Isnin ini (6 September) bagi semua urusan berkaitan.“Mulai 6 September juga, JPJ akan menghentikan sistem janji temu dalam talian. Pelanggan yang ingin berurusan di kaunter mesti telah mendapat vaksinasi lengkap dan menunjukkan status risiko rendah Covid-19 dalam aplikasi MySejahtera,” katanya pada sidang media berkenaan perkara itu di kementerian pengangkutan (MOT) hari ini.Kata Wee, orang ramai juga digalakkan menggunakan perkhidmatan dalam talian menerusi portal mySIKAP JPJ atau melalui khidmat Pos Malaysia, MyEG, Puspakom untuk membuat apa-apa transaksi JPJ yang berkaitan.“Ini bertujuan mengelakkan kesesakan di kaunter JPJ dan memberi kemudahan dan kesenangan kepada orang ramai memperbaharui LKM dan LMM,” katanya.Dalam pada itu, MOT juga mengingatkan orang ramai supaya mematuhi prosedur operasi standard (SOP) yang ditetapkan ketika berurusan di kaunter bagi mengelakkan jangkitan Covid-19.


Keputusan pemilihan sukarkan usaha DAP tarik sokongan Melayu

Pemilihan Jawatankuasa Tertinggi Pusat (CEC) DAP baru-baru ini menyukarkan usaha untuk mendapatkan kepercayaan sekaligus sokongan daripada majoriti Melayu di negara ini apabila keputusannya menyaksikan imej “kecinaan” parti itu masih sukar dihakis, kata penganalisis.Dalam pemilihan pada 20 Mac, hanya seorang wakil Melayu Ahli Dewan Undangan Negeri (Adun) Ketari, Young Syefura Othman yang berjaya mendapatkan undi yang mencukupi untuk masuk dalam CEC DAP.Sementara nama-nama Melayu lain termasuk yang disifatkan “heavyweight” tumpas dan tidak tersenarai dalam CEC.Mereka termasuk Adun Tebing Tinggi Abdul Aziz Bari, bekas exco Johor, Sheikh Umar Ali dan Syahredzan Johan.Dua perwakilan Melayu dalam CEC sebelum ini, Tengku Zulpuri Shah Raja Puji dan Zairil Khir Johari turut tewas.Bagaimanapun, Tengku Zulpuri dan Syahredzan yang juga setiausaha politik Lim Kit Siang menjadi anggota CEC secara lantikan.Penganalisis politik dari Sabah Jeniri Amir berkata berkata, keputusan CEC itu menggambarkan dilema DAP berhubung usahanya mempromosikan imej Malaysia yang bersifat inklusif.“Kelihatannya selepas 10 tahun, usaha untuk tampilkan lebih ramai Melayu tidak kesampaian, malah semacam berundur pula,” katanya kepada MalaysiaNow.Katanya, kemenangan Gobind Singh Deo yang meraih undi tertinggi dalam CEC tidak menggambarkan bahawa kononnya kaum tidak penting dalam DAP.“Melayu masih belum dapat diterima dalam DAP,” katanya.Usaha sukar menangi sokongan MelayuUsaha DAP untuk mendapatkan sokongan Melayu bukanlah perkara baru malahan sudah bermula sejak 1960-an lagi dengan nama-nama seperti Ibrahim Singgeh dan Ahmad Nor yang mewakili parti itu dalam pilihan raya umum (PRU).DAP dilihat kembali agresif menarik dan menonjolkan pemimpin muda Melayu selepas Pilihan Raya Umum ke-13 (PRU13).Dengan ledakan media sosial, pemimpin muda seperti Zairil dan Dyana Sofya Mohd Daud diangkat sebagai ikon Melayu DAP.Dyana pernah bertanding dalam Pilihan Raya Kecil Teluk Intan namun tewas pada Mah Siew Keong pada 2014.Namun bagi Aziz yang juga bekas pensyarah undang-undang Universiti Islam Antarabangsa Malaysia (UIAM), isu menarik minat Melayu tidak timbul dalam pemilihan baru-baru ini.Ini kerana katanya masyarakat Melayu bukanlah “power base” DAP.“Parti politik ini kita ada banyak isu yang hendak ditangani. Isu Melayu ini isu kecil sahaja.“Keputusan CEC itu hanyalah satu perlumbaan dalam parti dan tidak boleh dilihat sebagai isu Melayu atau bukan Melayu,” kata bekas exco Perak itu kepada MalaysiaNow.Aziz yang sebelum ini merupakan ahli PKR berkata, soal Melayu terpinggir tidak timbul dalam “mindset” DAP.Katanya, jumlah Melayu yang ramai dalam CEC DAP tidak semestinya memenangkan mereka dalam pilihan raya.“Dalam pemilihan parti, Cina bersaing sesama Cina, India bersaing sesama India. Ini persaingan terbuka, tidak timbul Melayu diketepikan,” katanya.Sementara Jeniri berkata, masyarakat Melayu bakal membentuk satu persepsi terhadap bagaimana masa depan mereka jika menyertai DAP.“Gambaran bahawa parti itu inklusif dan bukan chauvinistik yang memperjuang kepentingan kaum-kaum tertentu bakal berdepan dengan cabaran,” katanya.Jeniri berkata, gambaran yang lebih besar ialah politik Malaysia yang masih berteraskan kaum.Katanya, persepsi terhadap DAP akan menjadi lebih teruk selepas ini.“Masyarakat Melayu akan lebih berhati-hati, dan sudah tentu mereka tidak akan menyokong parti itu. DAP berdepan kesukaran yang lebih besar,” katanya.Menurut Jeniri, antara yang menerima tempias ialah slogan “Malaysian Malaysia” yang diperjuangkan oleh DAP selama ini.Katanya, ia sukar dicapai dan fakta itu menjadi jelas dalam pemilihan CEC DAP baru-baru ini.


Nurul Izzah layak dilantik penasihat ekonomi, kewangan, kata Anwar

Pelantikan bekas Ahli Parlimen Permatang Pauh, Nurul Izzah Anwar sebagai penasihat kanan Ekonomi dan Kewangan kepada Perdana Menteri, Anwar Ibrahim dibuat berdasarkan kelayakannya.
Anwar berkata ini kerana anaknya itu mempunyai ijazah pertama dalam bidang kejuruteraan dan ijazah kedua dalam dasar awam dan sosial dari Universiti Johns Hopkins, Amerika Syarikat, sekali gus dilantik bagi membantunya di Jabatan Perdana Menteri (JPM) dan Kementerian Kewangan (MOF).
Bagaimanapun, beliau berkata Nurul Izzah tidak menerima sebarang elaun atas pelantikannya itu.
“Saya pun tiada kelulusan berkaitan kewangan tetapi saya pernah jadi Menteri Kewangan selama lapan tahun. Menteri-menteri dalam Perikatan Nasional (PN) pun tiada kelulusan masing-masing, tetapi bila giliran kita, mereka bangkitkan.
“Jadi, apakah benar seorang Menteri Kesihatan mesti seorang doktor? Dan seorang menteri air mesti jurutera? Untuk Nurul Izzah, dia ada ijazah kejuruteraan dan ijazah bidang dasar awam. Memang saya minta, pelawa dia untuk bantu saya sebagai penasihat di JPM dan MOF,” katanya.
Ahli Parlimen Tambun itu berkata demikian selepas merasmikan Pusat Khidmat Parlimen Tambun di sini yang turut dihadiri Ahli Dewan Undangan Negeri (Adun) Hulu Kinta, Mohamad Arafat Varisai Mahamad.
Terdahulu, Nurul Izzah mengesahkan pelantikannya sebagai penasihat kanan Ekonomi dan Kewangan kepada perdana menteri dan memulakan khidmatnya berkuat kuasa 3 Januari lalu.
Sementara itu, Anwar dalam ucapan perasmiannya berkata Suruhanjaya Pencegahan Rasuah Malaysia (SPRM) diarah mengambil tindakan kepada pihak yang terbabit dalam amalan rasuah tanpa mengambil kira parti dan jawatan pihak berkenaan, termasuk pihak yang bertugas di pejabat perdana menteri.
"Kaya bagaimana pun negara ini, tidak mungkin kita angkat darjat dan martabat negara ini serta bela nasib rakyat sebab itu saya kata yang pertama sekali adalah betulkan uris tadbir yang baik dan kedaulatan undang-undang.
"Mula daripada atas, daripada perdana menteri sampai menteri, menteri besar, kerajaan negeri dan wakil rakyat hentikan amalan dan budaya rasuah ini," katanya.


Umno didesak singkir Tajuddin sebagai pengarah pilihan raya

Seorang pemimpin Umno yang lantang mungkin akan menyaksikan dirinya diketepikan disebabkan ketidakpuasan hati dengan cara kepimpinannya ketika parti itu merasakan masih belum bersedia berdepan pilihan raya walaupun spekulasi bertiup kencang pilihan raya mengejut mungkin akan diadakan selepas darurat berakhir.MalaysiaNow difahamkan, Ahli Parlimen Pasir Salak Tajuddin Abdul Rahman yang merupakan pengarah pilihan raya Umno yang dilantik pada penghujung tahun lepas bakal menyaksikan dirinya disingkirkan.Sumber Umno berkata, ramai pemimpin “tidak senang” dengan sikap pengarah pilihan raya parti itu itu yang secara lantang mengkritik biro-biro lain secara terbuka dan gagal untuk mempertahankan sekutu parti.“Usaha memujuk PAS untuk kekal bersama Umno dalam Muafakat Nasional juga dilihat semakin gagal apabila parti itu lebih berminat untuk bersama dengan Bersatu dalam Perikatan Nasional (PN),” kata seorang pimpinan tertinggi Umno kepada MalaysiaNow dengan syarat tidak dinamakan.Muafakat Nasional (MN) merupakan piagam yang ditandatangani antara Umno dan PAS pada 2019, ketika kedua-dua parti Melayu itu berada dalam pihak pembangkang, mengakhiri permusuhan selama berdekad-dekad lamanya.Beberapa pemimpin Umno yang bersekutu dengan bekas presiden, Najib Razak mendesak PAS untuk mengutamakan kerjasama mengikut piagam MN, akan tetapi parti Islam itu berulang kali menyatakan mereka komited untuk mengukuhkan kerajaan PN.Difahamkan Tajuddin akan disingkirkan sebagai pengarah pilihan raya Umno tidak lama lagi.“Tidak mustahil akan ada jawatan baru bagi mengawal selia semua strategi parti itu kelak dan pada masa sama mengambil alih tugas Tajuddin dalam membuat sebarang keputusan,” kata sumber itu kepada MalaysiaNow.Difahamkan Majlis Kerja Tertinggi (MKT) Umno akan bermesyuarat petang ini dan akan mengumumkan berhubung perkara ini.Tajuddin ketika dihubungi tidak menolak spekulasi itu dan tidak keberatan menerima sebarang keputusan ditetapkan parti.“Saya tiada masalah buatlah kerja kalau ada lantikan yang boleh buat kerja, membantu Umno untuk buat kerja-kerja pilihan raya lagi bagus. Ini saya yang buat seorang, sana sini pusing satu Malaysia pakai duit sendiri,” kata Tajuddin kepada MalaysiaNow.“Dialu-alukan jangan nak nama sahaja, buatlah kerja”.November lalu, Presiden Umno Ahmad Zahid Hamidi mengumumkan pelantikan Tajuddin yang merupakan sekutu rapatnya sebagai pengarah pilihan raya.Tajuddin antara ahli Parlimen Umno termasuk Najib, yang lantang mengkritik kerajaan pimpinan Perdana Menteri Muhyiddin Yassin dengan ugutan berulang untuk menarik kembali sokongan terhadap PN.Jawatan pengarah dan timbalan pengarah pilihan raya kebiasaannya disandang oleh presiden dan timbalan presiden Umno.Difahamkan selepas ini, kedua-dua jawatan itu akan disandang individu lain yang turut berada dalam MKT Umno.Tajuddin mempersoalkan mengapa baru sekarang ada pihak yang tidak berpuas hati dengan gerak kerjanya sebagai pengarah pilihan raya.“Apa yang saya buat menggugat Umno? Apa yang saya buat menggugat presiden? Kalau saya gugat presiden tak kan dia lantik saya jadi pengarah pilihan raya?” soal Tajuddin yang juga merupakan pengerusi Prasarana.“Jangan dengkilah cakap dengan dia orang.”Difahamkan dalam Mesyuarat MKT Umno lepas, Tajuddin secara terbuka membuat teguran terhadap fungsi dan keberkesanan gerak kerja yang dilakukan biro penerangan.“Saya tahu banyak yang tidak senang apabila saya tegur. Saya tegur penerangan.“Apa itu penerangan, bukan aktiviti saja banyak yang pentingnya keberkesanannya terutama sekali membersihkan isu-isu yang menjadi pertikaian, persepsi negatif terhadap Umno perlu diperbetulkan,” kata Tajuddin kepada MalaysiaNow.Katanya, dalam sesebuah parti, biro penerangan perlu efektif dan bukan sekadar “cantik atas kertas dan carta”, kerana yang penting penyampaian dalam mengubah persepsi terhadap Umno dan Barisan Nasional (BN) daripada negatif kepada positif.“Janganlah buat program syok sendiri, ia membazir tenaga dan mengecewakan harapan parti.“Kita harapan parti hendakkan keberkesanan sesuatu yang kita buat, kejayaan kalau tidak ada maknanya harapan itu hampa.”


Jika PN menang, Muhyiddin tawar jadi penasihat ekonomi Johor

Pengerusi Perikatan Nasional (PN) Muhyiddin Yassin menawarkan diri sebagai penasihat ekonomi kerajaan negeri sekiranya gabungan itu menang dalam Pilihan Raya Negeri (PRN) Johor, 12 Mac ini.Bekas perdana menteri dan menteri besar Johor itu berkata, beliau berhasrat membantu ekonomi negeri itu yang terjejas akibat wabak Covid-19 dengan mewujudkan lebih banyak peluang pekerjaan dan menyediakan latihan kemahiran.“Saya akan bantu Johor. Siapa pun yang bakal dipilih sebagai menteri besar, dia adalah orang yang layak,” katanya pada Majlis Pelancaran Jentera PRN Johor bagi Dewan Undangan Negeri (DUN) Tenggaroh dan Endau di Mersing, lewat malam tadi.Sementara itu, presiden Bersatu itu berkata kesemua bakal calon yang dipilih mewakili PN pada PRN Johor perlu mengangkat sumpah bagi memastikan mereka bebas daripada rasuah dan penyalahgunaan kuasa.Katanya amalan tersebut yang telah dipraktikkan pada PRN Melaka akan memastikan gabungan parti komponen di bawah PN termasuk PAS dan Gerakan itu menjadi sebuah platform politik yang lebih baik dalam memastikan negara bebas daripada pelbagai bentuk penyelewengan.Program yang berlangsung di Felda Tenggaroh 3 di Mersing itu turut dihadiri Pesuruhjaya Badan Perhubungan PAS Johor Abdullah Husin, Presiden Gerakan Dominic Lau dan Ahli Parlimen Mersing Dr Abd Latiff Ahmad.


Peniaga mengaku tidak bersalah buat hantaran jelik terhadap Najib, Rosmah

Seorang peniaga mengaku tidak bersalah di Mahkamah Sesyen Kuala Lumpur hari ini atas pertuduhan membuat serta menghantar komunikasi yang jelik terhadap bekas perdana menteri Najib Razak dan isterinya Rosmah Mansor, lapan tahun lepas.
Syed Ahmad Saifullah Hashim, 33, selaku orang kena saman (OKS) didakwa memuat naik satu kiriman: "Pesawat yang dinaiki isteri dan PM dalam perjalanan pulang dari Perth telah hilang dari radar dan dijumpai terhempas di Lautan Sumatera Selatan. Al-Fatihah” melalui aplikasi Facebook “Syed Saifullah”.
Dia dituduh melakukan perbuatan itu dengan niat menyakitkan hati orang lain antara 2 dan 4 April 2014  dan hantaran itu kemudiannya dibaca pada 11.35 malam di sebuah premis, di Plaza Pekeliling Jalan Kampar, Off Jalan Ipoh, Sentul pada 4 April 2014.
Pendakwaan dikemukakan mengikut Seksyen 233 (1)(a) Akta Komunikasi dan Multimedia 1998 serta boleh dihukum mengikut Seksyen 233(3) akta sama yang membawa hukuman maksimum penjara setahun atau denda RM50,000 atau kedua-duanya selain denda RM1,000 bagi setiap hari kesalahan itu diteruskan selepas pensabitan.
Timbalan pendakwa raya Najihah Farhana Che Awang menawarkan jaminan RM10,000 dengan seorang penjamin dengan syarat tambahan OKS tidak dibenarkan membuat sebarang hantaran di mana-mana media sosial berkaitan kes tersebut.
OKS yang tidak diwakili peguam merayu jaminan rendah dengan alasan dia menjaga ibu bapanya yang menghidapi penyakit kronik.
Hakim Nor Hasniah Ab Razak membenarkan OKS diikat jamin RM4,000 dengan seorang penjamin serta melarangnya membuat sebarang hantaran di mana-mana media sosial berkaitan kes itu sehingga kes selesai dan menetapkan 15 Ogos untuk sebutan semula kes.


Amaran hujan berterusan tahap waspada di 7 negeri

Jabatan Meteorologi Malaysia (MetMalaysia) mengeluarkan amaran hujan berterusan tahap waspada yang dijangka berlaku di tujuh negeri sehingga Ahad ini.
MetMalaysia dalam kenyataan hari ini memaklumkan hujan berterusan diramalkan berlaku di Perlis, Kedah, Pulau Pinang, Perak (Hulu Perak), Kelantan, Terengganu dan Pahang (Jerantut, Kuantan dan Pekan).
Dalam kenyataan berasingan, MetMalaysia turut mengeluarkan amaran angin kencang dan laut bergelora tahap kategori pertama dijangka berlaku di kawasan perairan Terengganu dan Kelantan sehingga Isnin depan.
“Angin kencang timur laut berkelajuan antara 40km sejam (kmsj) dan 50 kmsj dengan ombak mencapai ketinggian sehingga 3.5m dijangka di perairan Terengganu dan Kelantan sehingga Isnin depan.
“Bagi aktiviti perkapalan, angin kencang timur laut (kategori pertama) juga turut dijangka mencapai berkelajuan dan ketinggian ombak yang sama di kawasan perairan Samui, utara Tioman, Condore, Reef North, Layang-Layang, Palawan sepanjang tempoh sama,” menurut kenyataan itu.
Menurut MetMalaysia, keadaan angin kencang dan laut bergelora ini, berbahaya kepada semua aktiviti perkapalan serta pantai termasuk bot-bot kecil, rekreasi laut dan sukan laut.


Seorang terbunuh dalam letupan bom di balai polis Indonesia

Seorang maut dan beberapa lagi cedera dalam kejadian letupan bom di sebuah balai polis di Jawa Barat, Indonesia sejurus selepas seorang lelaki bersenjatakan pisau memasuki bangunan itu, kata polis.
Pegawai Polis Bandung Aswin Sipayung memberitahu Metro TV bahawa letupan berlaku sejurus selepas lelaki itu masuk ke dalam bangunan polis pada kira-kira 8.20 pagi.
Jurucakap polis Ahmad Ramadhan memberitahu laman sesawang berita detik.com bahawa orang yang terbunuh adalah suspek serangan itu.
Polis tidak memberi maklum balas segera ketika dihubungi.
Rakaman Metro TV menunjukkan kerosakan struktur balai polis, dan asap naik dari tempat kejadian.
Penduduk memberitahu media tempatan mereka mendengar letupan yang kuat ketika kejadian
Kumpulan militan sering melakukan serangan di negara majoriti Islam terbesar di dunia itu, termasuk di gereja, balai polis dan tempat yang sering dikunjungi warga asing.
Dalam usaha untuk membanteras ktiviti keganasan, Indonesia mewujudkan undang-undang anti keganasan baru yang keras sejak beberapa tahun kebelakangan ini selepas pengeboman berani mati dikaitkan dengan Jamaah Ansharut Daulah (JAD) yang diilhamkan gerakan Daesh.


Perhimpunan agung kukuhkan peranan dan penglibatan Bersatu dalam PN, kata setiausaha agung

Perhimpunan Agung Tahunan (PAT) Bersatu ke-3 yang diadakan semalam menentukan hala tuju parti untuk mengukuhkan peranan dan penglibatan dalam Perikatan Nasional (PN), kata Setiausaha Agungnya Hamzah Zainudin.Beliau berkata perhimpunan itu juga membuktikan kesediaan kepimpinan parti untuk memperkasakan kerjasama politik antara parti-parti sekutu PN seperti Barisan Nasional (BN), Gabungan Parti Sarawak (GPS) dan Gabungan Rakyat Sabah (GRS).“Bersatu mengucapkan terima kasih kepada para perwakilan dan semua pihak yang terlibat dalam menjayakan perhimpunan bersejarah semalam. Parti yakin bahawa dasar-dasar yang dipersetujui dalam PAT ke-3 bakal meniupkan roh perjuangan yang segar dalam kalangan ahli-ahli untuk terus istiqamah dalam agenda membela agama, bangsa dan tanah air,” katanya dalam kenyataan hari ini.Bersatu semalam mengadakan PAT ke-3 yang dilangsungkan secara maya dari lokasi yang ditetapkan mengikut negeri-negeri dan dijalankan dengan prosedur operasi standard (SOP) yang ketat berikutan negara berhadapan ancaman pandemik Covid-19.Hamzah berkata PAT itu disertai 502 perwakilan dari semua peringkat, dan penganjuran perhimpunan tetap diteruskan bagi memenuhi tuntutan Jabatan Pendaftaran Pertubuhan (RoS) dan perlembagaan Bersatu.Beliau berkata bagi PAT ke-3, sebanyak 171 bahagian serta 2,579 cawangan bersidang dan mengikut rekod, jumlah keahlian semasa parti ialah 508,725 orang berbanding 222,980 ahli ketika PAT ke-2.Hamzah berkata selain meluluskan usul-usul yang menyentuh aspek ekonomi, pendidikan dan sosial, perwakilan sebulat suara meluluskan cadangan pindaan perlembagaan yang dibentangkan Jawatankuasa Pindaan Perlembagaan.“Ini termasuklah pindaan perlembagaan parti bagi tujuan penubuhan sayap baru ahli bersekutu.“Pindaan perlembagaan tersebut bakal mengukuhkan lagi struktur organisasi dan kekuatan akar umbi Bersatu di semua peringkat, selain membuktikan keterbukaan dan keterangkuman parti meliputi aspek keahlian mahupun dasar parti,” tambahnya.


47 lagi korban akibat Covid, jumlah keseluruhan cecah 30,521

47 lagi korban akibat Covid-19 dilaporkan pada 2 Disember, menjadikan jumlah keseluruhan kes kematian dalam negara sebanyak 30,521.Menurut data Github kementerian kesihatan (KKM), 12 atau 25.5% daripada jumlah itu adalah kes kematian sebelum tiba di hospital (BID).Selangor mencatatkan jumlah kematian tertinggi iaitu sembilan atau 19.1%.Disusuli Kelantan, Perak dan Sabah dengan masing-masing melaporkan enam kes atau 12.8%.Pulau Pinang dan Terengganu masing-masing melaporkan lima kematian manakala Kuala Lumpur melaporkan tiga kematian sementara Johor melaporkan dua kematian.Kedah, Melaka, Negeri Sembilan, Sarawak dan Labuan masing-masing melaporkan satu kematian.Tiada kematian dilaporkan di Pahang, Perlis dan Putrajaya.Sebanyak 5,806 kes baru direkodkan semalam, menjadikan jumlah keseluruhan sebanyak 2,644,027.Setakat semalam, terdapat 62,253 kes aktif Covid-19 dilaporkan dan 7,246 pesakit pulih.


Pengeluaran KWSP: Lebih baik kerajaan cari jalan lain, kata Anwar

Perdana Menteri Anwar Ibrahim berkata kerajaan perlu mempertimbangkan nasib dan masa depan pencarum Kumpulan Wang Simpanan Pekerja (KWSP) sebelum membenarkan sekali lagi pengeluaran khas.
Anwar berkata adalah lebih baik kerajaan mencari kaedah dan jalan lain yang lebih berkesan bagi membantu rakyat yang terkesan serta kehilangan sumber pendapatan akibat pandemik Covid-19 sebelum ini.
Beliau berkata ini kerana kebanyakan pencarum memiliki jumlah simpanan yang sangat kecil dan jika kerajaan membenarkan pengeluaran sekali lagi, ia akan memberikan kesan kepada masa depan pencarum itu sendiri.
"Terlalu kecil... saya periksa jumlah simpanan kebanyakan pencarum jumlahnya sangat rendah, jadi saya bimbang tentang masa depan mereka, jadi lebih baik kerajaan cari jalan untuk bantu mereka," kata beliau kepada pemberita selepas menghadiri Majlis Amanat Perdana Menteri bersama Penjawat Awam Perlis di Kangar hari ini.
Semalam, Pertubuhan Aktivis Rakyat Malaysia (Prorakyat) meminta kerajaan supaya mempertimbangkan cadangan pengeluaran wang caruman KWSP sebanyak RM30,000.
Presidennya, Khairul Anuar Othman berkata, pengeluaran secara sekali bayar antara RM10,000 hingga RM30,000 itu adalah langkah penyelesaian jangka pendek supaya rakyat tidak terputus perbelanjaan wang tunai.
Sementara itu, semasa diminta mengulas mengenai projek pembangunan di Perlis, perdana menteri berkata kerajaan akan meneliti semua projek di bawah Wilayah Ekonomi Koridor Utara (NCER) selepas Bajet 2023 dibentangkan 24 Februari ini.
"Soal projek itu kita bincang dengan koridor utara. Menteri Besar pun menghantar senarai beberapa projek yang disebut Pelabuhan Sanglang, Perlis Inland Port, keterjaminan makanan, itu hal-hal yang kita beri tumpuan, tetapi lebih baik kita dengar dengan lebih teliti dalam mesyuarat koridor selepas bajet nanti," katanya.


Speaker benarkan 3 ahli Parlimen dikuarantin mengundi ikut SOP

Tiga ahli Parlimen kerajaan dan pembangkang yang dikenakan Perintah Pengawasan dan Pemerhatian Di Rumah (HSO) kerana menjadi kontak rapat individu positif Covid-19 akan dibenarkan hadir ke Parlimen mengikut SOP Kementerian Kesihatan, kata Speaker Dewan Rakyat, Azhar Azizan Harun.“Saya dengar ada yang kena kuarantin.“Mereka akan dibenarkan datang mengundi sekiranya mendapat kebenaran daripada KP Kesihatan (Dr. Noor Hisham) dan mematuhi apa-apa syarat yang dikenakan oleh beliau,” katanya kepada MalaysiaNow.Manakala Menteri di Jabatan Perdana Menteri (Undang-undang dan Parlimen), Takiyuddin Hassan berkata, ketiga-tiga ahli Parlimen tersebut akan ditempatkan di satu ruangan khas di Dewan Rakyat bagi membolehkan mereka mengikuti proses mengundi bagi peringkat jawatankuasa Rang Undang-Undang Perbekalan 2021 dengan berpakaian lengkap perlindungan diri (PPE).Tiga ahli Parlimen terbabit adalah Dr Adham Baba, M Saravanan manakala di pihak pembangkang, P. Prabakaran (PKR-Batu) yang turut dikenakan HSO.Minggu terakhir Persidangan Dewan Rakyat tahun ini yang akan berlangsung Isnin dan Selasa ini menyaksikan lima lagi kementerian akan melalui sesi perbahasan di peringkat jawatankuasa bagi Rang Undang-Undang Perbekalan 2021.Lima lagi kementerian yang tersebut ialah Kementerian Wilayah Persekutuan, Kementerian Pertahanan, Kementerian Dalam Negeri, Kementerian Pendidikan dan Kementerian Pengajian Tinggi.Sebelum ini, Adham yang juga ahli Parlimen Tenggara mengesahkan beliau perlu menjalani perintah HSO sehingga 18 Disember ini kerana menjadi kontak rapat seorang petugas media yang disahkan positif Covid-19.Manakala Saravanan (BN-Tapah) memaklumkan, beliau menjalani perintah kuarantin itu selepas menjadi kontak rapat kepada Ketua Pegawai Eksekutif Tabung Pembangunan Sumber Manusia (HRDF), Shahul Hameed Dawood, yang disahkan positif Covid-19.


Ketua pengarang Malay Mail meninggal dunia

Ketua Pengarang Malay Mail Wong Sai Wan meninggal dunia di Pusat Perubatan Subang Jaya awal pagi tadi.Mendiang berusia 59 tahun.Perkara itu disahkan anak mendiang Wong Chee Mun ketika dihubungi Bernama.Menurut Chee Mun, ayahnya yang mempunyai sejarah penyakit jantung dan angin ahmar, dimasukkan ke hospital itu kerana kurang sihat.Menurut Chee Mun, mendiang bapanya disahkan meninggal dunia kira-kira 6 pagi tadi.Selain Chee Mun, mendiang meninggalkan isteri, Loo Poh Ling dan anak perempuan Wong Yik Pen, 25.Wong memulakan kerjayanya sebagai wartawan dengan akhbar The Star pada awal 1980-an dan antara jawatan yang pernah disandangnya di akhbar itu ialah pewarta di Hong Kong.Sementara itu, Timbalan Ketua Pengarang Malay Mail Joseph Raj berkata pemergian Wong akan meninggalkan kesan yang mendalam kepada mereka di Malay Mail.“Beliau bukan sahaja ketua pengarang kami tetapi juga seorang kawan yang sentiasa bersedia membantu apabila kami memerlukan bimbingan dan pertolongan, baik dalam soal kerja mahupun berkaitan isu peribadi,” katanya.Ketua Pegawai Eksekutif Pertubuhan Berita Nasional Malaysia (Bernama) Mokhtar Hussain berkata mendiang yang dikenalinya sekitar tahun 80-an merupakan seorang wartawan yang sentiasa mengemukakan soalan-soalan bernas serta seorang editor yang bersungguh dalam membaiki kualiti kewartawanan negara.Menurut Mokhtar, mendiang pernah membentangkan kertas kerja mengenai langkah yang boleh diambil Bernama untuk menjadi lebih berdaya saing sebagai penyedia kandungan kepada industri media di Malaysia.Ketua Pengarang Bernama Abdul Rahman Ahmad pula menyifatkan Wong sebagai sahabat yang ramah, baik dan gemar berkongsi maklumat selain sering mengemukakan cadangan yang relevan di samping menghasilkan penulisan berkualiti.Pendapat sama dikongsi wartawan veteran Azman Ujang yang berkata Wong sendiri merupakan epitome kewartawanan berkualiti, iaitu reputasi yang amat dijaga oleh mendiang dalam semua kerjanya hingga akhir hayat beliau.“Beliau merupakan hasil didikan dunia media konservatif sebelum era media sosial serta merupakan pemandiri media cetak tegar hinggalah Malay Mail menyaksikan edisi cetak terakhirnya di bawah teraju mendiang pada 30 November 2018,” kata bekas pengerusi Bernama itu.Sementara itu, wartawan The Star Nurbaiti Hamdan, 36, yang pertama kali bertemu Wong semasa menjalani latihan di akhbar tersebut pada awal 2008, menyifatkan mendiang sebagai seorang editor yang tegas namun baik, serta seorang yang tahu apa yang dikehendakinya daripada tugasan yang diberikan kepada wartawan.


Moratorium menyeluruh jejaskan ekonomi, rakyat, kata gabenor bank negara

Pelaksanaan moratorium menyeluruh secara automatik tidak akan memberi manfaat kepada ekonomi dan rakyat, menurut Gabenor Bank Negara Malaysia (BNM), Nor Shamsiah Mohd Yunus.Bercakap pada sidang media pengumuman prestasi KDNK suku keempat 2020 secara maya pada Khamis, beliau berkata pertama, langkah itu akan mengurangkan penampan bank dan sekali gus menyukarkan individu serta perniagaan untuk memperoleh pinjaman baharu.“Kedua, kekukuhan dan keuntungan bank penting untuk jutaan rakyat Malaysia, yang bukan sahaja sebagai pendeposit malah sebenarnya pemegang saham secara langsung (dari segi) simpanan dan pegangan mereka dalam institusi seperti Kumpulan Wang Simpanan Pekerja, Amanah Saham Bumiputera, Kumpulan Wang Persaraan (Diperbadankan), Lembaga Tabung Angkatan Tentera dan Tabung Haji.“Ketiga, pendekatan bersasar adalah lebih baik berbanding dengan moratorium menyeluruh memandangkan ia memberi pilihan kepada peminjam, (membolehkan mereka) membuat keputusan kewangan masing-masing,” katanya.Nor Shamsiah berkata 1.4 juta rakyat Malaysia telah memohon bantuan pembayaran balik pinjaman atau pembiayaan, dengan kadar kelulusan 95%.Beliau berkata kira-kira 45% peminjam memilih bagi pengurangan ansuran bulanan.“Peminjam membuat pilihan bijak dalam menguruskan hutang mereka berlandaskan kemampuan mereka. Jadi, mereka tidak meminta moratorium, mereka tidak mahu satu penyelesaian untuk semua keadaan atau peminjam,” katanya.


Jambatan runtuh di India bunuh 120 nyawa

Sekurang-kurangnya 120 orang maut di India selepas sebuah jambatan runtuh di Gujarat, di barat negara itu, kata polis pada Isnin.
Pihak berkuasa berkata kira-kira 500 orang berada di lokasi kejadian untuk meraikan upacara keagamaan di sekeliling jambatan berusia 150 tahun di daerah Morbi di barat India ketika kabel menyokong jambatan itu terputus.
Ratusan orang terpaksa terjun ke dalam Sungai Machchhu selepas jambatan itu mula runtuh dan seterusnya tenggelam.
"Kami telah menemui 120 mayat setakat ini. Jumlah korban mungkin akan meningkat apabila operasi mencari diteruskan," kata P Dekavadiya, ketua polis di Morbi, memberitahu AFP melalui telefon dari tempat kejadian.
Beliau turut berkata lebih 130 orang telah diselamatkan.
Jambatan gantung sepanjang 233m dan 1.5m lebar itu dibina pada 1880 oleh penjajah British, menggunakan bahan yang diimport dari England.
Jambatan berkenaan hanya dibuka semula pada Rabu lalu selepas menjalani kerja baik pulih selama tujuh bulan, walaupun belum menerima kelulusan mengesahkan keselamatannya.
"Orang ramai jatuh bertindih sesama mereka ketika jambatan itu runtuh. Orang ramai memenuhi jambatan itu untuk ritual bagi perayaan Diwali. Ramai kanak-kanak dan wanita menjadi mangsa," kata seorang saksi kepada media tempatan.
Laporan berita menunjukkan video orang ramai berpaut pada sisa jambatan atau cuba berenang ke tempat yang selamat dalam gelap.


Ahli Parlimen, Adun terima vaksin pada fasa pertama

Ahli Parlimen dan Ahli Dewan Undangan Negeri (Adun) akan menjadi antara penerima vaksin Covid-19 dalam fasa pertama Program Imunisasi Covid-19 Kebangsaan, kata Perdana Menteri Muhyiddin Yassin.Beliau berkata perkara itu dipersetujui Jawatankuasa Khas Jaminan Akses Bekalan Vaksin Covid-19 (JKJAV) memandangkan ahli Parlimen dan Adun biasanya berdamping rapat dengan masyarakat di akar umbi.“Oleh sebab bentuk kerja mereka begitu rupa maka, kita setuju ahli Parlimen dan Adun tak kira pihak mana, akan diberi vaksin dalam fasa pertama untuk mereka menjalankan tugas secara lebih berkesan dan selamat,” katanya.Muhyiddin berkata demikian dalam sidang media selepas melancarkan Buku Panduan Program Imunisasi Covid-19 Kebangsaan di sini hari ini. Turut serta Menteri Kesihatan Dr Adham Baba dan Menteri Sains, Teknologi dan Inovasi Khairy Jamaluddin yang merupakan pengerusi bersama JKJAV.Program Imunisasi Covid-19 Kebangsaan secara berfasa akan bermula pada 26 Februari ini dan perdana menteri akan menerima suntikan vaksin itu pada hari pertama pelaksanaan program berkenaan bersama-sama petugas barisan hadapan.Muhyiddin berkata beliau telah meminta Adham dan Khairy untuk berbincang dengan pemimpin parti politik bagi mendapatkan persetujuan mereka dan memahami keperluan menerima vaksinasi Covid-19 berkenaan.Ditanya mengenai permintaan Kesatuan Wartawan Kebangsaan (NUJ) dan Kesatuan Perkhidmatan Perguruan Kebangsaan (NUTP) supaya petugas media dan guru turut dimasukkan sebagai penerima vaksin Covid-19 fasa pertama, Muhyiddin berkata kerajaan akan mempertimbangkan permintaan daripada pelbagai kumpulan masyarakat.“Jika kami dapati mereka berisiko sekiranya tidak divaksin, maka kami akan mempertimbangkan mereka sebagai antara penerima pertama program vaksinasi,” katanya.Sementara itu, Khairy berkata kerajaan memperuntukkan 300,000 dos untuk petugas barisan hadapan kakitangan perubatan dan kesihatan dalam fasa pertama program vaksinasi manakala 200,000 dos untuk barisan hadapan daripada kalangan anggota keselamatan, pegawai kebajikan dan ahli politik.Sebelum ini dilaporkan, Program Imunisasi Covid-19 Kebangsaan dalam tiga fasa menyasarkan 80% populasi negara ini atau 26.5 juta individu menerima vaksin secara percuma.Fasa pertama bermula Februari hingga April untuk 500,000 petugas barisan hadapan manakala fasa kedua bermula April hingga Ogos bagi kumpulan berisiko tinggi iaitu warga emas berusia 60 tahun ke atas dan kumpulan rentan dengan masalah morbiditi serta golongan Orang Kurang Upaya.Sementara fasa ketiga, bagi golongan dewasa berusia 18 tahun ke atas bermula dari Mei ini hingga Februari tahun depan.


Judi tanpa lesen, dasar kewangan PKS fokus Dewan Rakyat hari ini

Perihal berkaitan judi tanpa lesen dan dasar kewangan jangka panjang serta perancangan bagi perusahaan kecil dan sederhana (PKS) antara yang bakal dikupas pada persidangan Dewan Rakyat hari ini.Menurut Aturan Urusan Mesyuarat Dewan Rakyat, semasa sesi pertanyaan-pertanyaan bagi jawab lisan, Cha Kee Chin (PH-Rasah) akan bertanya menteri dalam negeri mengenai langkah kerajaan untuk membanteras kegiatan judi nombor 4D tanpa lesen, kerana kewujudannya menjejaskan hasil kutipan cukai kerajaan.Selain itu, Tiong King Sing (GPS-Bintulu) akan meminta menteri pembangunan usahawan dan koperasi menyatakan dasar kewangan jangka panjang dan perancangan untuk membantu PKS serta industri terkesan teruk akibat pelaksanaan Perintah Kawalan Pergerakan semasa pandemik Covid-19.Persidangan Dewan Rakyat juga akan menyambung sesi perbahasan Rancangan Malaysia Ke-12 (RMK12) yang memasuki hari terakhir selepas RMK12 dibentangkan Perdana Menteri Ismail Sabri Yaakob pada 27 September lepas.Mengikut takwim Dewan Rakyat, ia akan disusuli dengan jawapan daripada menteri selama tiga hari bermula esok.Mesyuarat Penggal Keempat Parlimen ke-14 akan berlangsung selama 17 hari hingga 12 Oktober ini.


AS kecam ‘sabitan tidak adil’ terhadap Suu Kyi

Amerika Syarikat (AS) pada Isnin menyelar “sabitan tidak adil” terhadap pemimpin Myanmar yang digulingkan Aung San Suu Kyi dan menggesa beliau dan pegawai-pegawai lain yang ditahan dibebaskan.“Sabitan tidak adil rejim tentera Myanmar terhadap Aung San Suu Kyi dan penindasan ke atas pegawai lain yang dipilih dalam pilihan raya telah menghina demokrasi dan keadilan di Burma.“Tindakan rejim itu terus tidak menghiraukan kedaulatan undang-undang dan penggunaan kekerasan yang meluas terhadap rakyat Myanmar menunjukkan perlunya demokrasi Myanmar dipulihkan dengan segera,” lapor Agensi Anadolu memetik kenyataan Setiausaha AS Antony Blinken.Terdahulu pada Isnin, mahkamah tentera Myanmar menjatuhkan hukuman penjara empat tahun atas tuduhan melanggar sekatan Covid-19 dan menghasut ke atas Suu Kyi, pemenang Hadiah Nobel Keamanan.Blinken menggesa Myanmar membebaskan Suu Kyi dan “semua yang ditahan secara tidak adil, termasuk pegawai lain yang dipilih secara demokrasi”.“Kami mengulangi gesaan kami agar rejim terlibat dalam dialog yang konstruktif dengan semua pihak untuk mencari penyelesaian secara aman demi kepentingan rakyat, seperti dipersetujui dalam Konsensus Lima Perkara Asean,” kata Blinken.Pada 1 Februari, junta tentera Myanmar melakukan rampasan kuasa selepas mendakwa wujud penipuan dalam pilihan raya umum November 2020 dan ketegangan politik di negara itu.Tentera menahan pemimpin dan pegawai parti pemerintah Liga Demokrasi Kebangsaan, termasuk pemimpin de facto Aung San Suu Kyi, dan mengisytiharkan darurat selama setahun.Menurut Persatuan Bantuan Tahanan Politik (AAPP) di Myanmar, lebih 1,100 orang dibunuh dan lebih 9,000 penunjuk perasaan ditangkap akibat kekerasan junta tentera selepas penggulingan Suu Kyi.


Komik kaitkan Coldplay dengan PAS satu provokasi, kata pemimpin

PAS menganggap satu komik yang mengaitkan parti itu dengan konsert band British terkenal, Coldplay sebagai satu bentuk provokasi.
Komik yang dihasilkan oleh laman “dontbelikethatbro” memaparkan karakter seorang lelaki berpakaian hijau yang melambangkan PAS sedang beratur untuk membeli tiket.
Bagaimanapun, karakter tersebut tidak berjaya memperoleh tiket lalu ingin membatalkan konsert kerana tidak berpuas hati.
Komik itu dipercayai susulan kenyataan Ahli Jawatankuasa PAS Nasruddin Hassan yang menggesa kerajaan membatalkan konsert itu.
Bagaimanapun, Ketua Penerangan PAS Khairil Nizam Khirudin merujuk komik itu sebagai provokasi.
"Ini sumber provokasi," katanya ringkas kepada MalaysiaNow.
Bagaimanapun, ahli Parlimen Jerantut tidak menjelaskan pendirian PAS sama ada parti itu akan membatalkan konsert berkenaan jika berkuasa.
Coldplay dijadualkan membuat persembahan pada 22 November ini.
Perdana Menteri Anwar Ibrahim turut membuat video mengalu-alukan kedatangan kumpulan rock itu.
Tiket persembahan dilaporkan sudah habis terjual dengan beberapa pihak menjualnya dengan harga yang lebih tinggi.
Ketua Pemuda PAS Ahmad Fadhli Shaari sebelum ini membantah konsert penyanyi terkenal Billie Eilish pada 2022 dengan mengancam untuk protes jika kerajaan tidak membatalkan konsert artis-artis Barat yang dijadualkan berlangsung di negara ini.
Pada 2016 parti Islam itu pernah membantah konsert Selena Gomez.


Peguam jelaskan mengapa Najib lantik peguam diraja dalam rayuan SRC

Hasrat Najib Razak untuk melantik peguam diraja dari United Kingdom kerana peguam diraja mempunyai pengalaman dan kepakaran untuk membantu beliau dalam isu dan persoalan perundangan yang kompleks dalam rayuannya untuk membatalkan sabitan dan hukuman penjara 12 tahun dan denda RM210 juta bagi kes melibatkan dana SRC International Sdn Bhd di Mahkamah Persekutuan.Perkara itu didedahkan dalam surat enam halaman yang dikeluarkan peguam Najib daripada Shafee & Co. kepada sekretariat Ketua Hakim Negara Tengku Maimun Tuan Mat semalam.Dalam salinan surat yang dikeluarkan kepada media semalam, peguam utama Najib, Muhammad Shafee Abdullah berkata memandangkan rayuan itu melibatkan isu dan persoalan undang-undang yang kompleks serta dianggap baru di Malaysia dan Komanwel, perayu (Najib) memerlukan nasihat dan kepakaran daripada Peguam Diraja berpengalaman yang telah mengendalikan isu-isu kompleks ini.Pelantikan peguam diraja itu akan dibuat secara ad-hoc selepas mendapat kebenaran daripada mahkamah Malaysia.Selain itu, beliau berkata mereka juga memohon Mahkamah Persekutuan tidak menetapkan tarikh awal untuk pendengaran rayuan itu kerana mereka memerlukan masa untuk menterjemahkan nota dan dokumen mahkamah yang dikaitkan dengan kes itu dari Bahasa Malaysia ke Bahasa Inggeris, bagi membolehkan beliau dan peguam kanan lain memberi taklimat kepada peguam diraja mengenai rayuan itu.“Oleh itu perayu memerlukan masa, selepas menerima rekod rayuan untuk membekalkan (rekod) yang sama kepada peguam diraja di London,” kata peguam.Shafee berkata pihak-pihak masih belum menerima rekod penuh rayuan berhubung kes itu dan menyatakan sudah ada 121 jilid dokumen dari Mahkamah Tinggi dan Mahkamah Rayuan, yang menunjukkan bahawa ia mungkin meningkat di mahkamah tertinggi negara.“Memandangkan pihak-pihak tidak dibekalkan dengan rekod penuh rayuan, perayu tidak dapat menyediakan petisyen rayuan yang lengkap kerana kami perlu meneliti rekod rayuan,” katanya dan menambah mereka memerlukan lanjutan masa untuk memfailkan petisyen rayuan. “Justeru, kami percaya penetapan tarikh awal untuk mendengar rayuan ini akan menyebabkan prejudis kepada perayu terutama memandangkan bahawa ia adalah rayuan terakhir. Perayu perlu diberi masa yang cukup untuk membuat persediaan dan bukannya rayuan dipercepatkan. Perayu merasakan rayuannya dijalan dengan tergesa-gesa tanpa alasan yang kukuh. Persepsi adalah sangat penting kepada imej badan kehakiman,” katanya.Berhubung dua rayuan bekas perdana menteri itu, untuk menambah bukti baru dan rayuan utama, peguam kanan itu berkata ia adalah satu keperluan untuk mengadakan perbicaraan berasingan dengan jurang masa yang ketara antara kedua-dua proses.“Kami memohon pertimbangan baik Yang Arif bagi suatu tempoh wajar untuk mendengar kedua-dua rayuan. Kami tidak yakin sebarang tarikh pada April, Mei atau Jun adalah bersesuaian. Bagaimanapun, rayuan bukti tambahan boleh dipersetujui pada tarikh semasa yang telah ditetapkan,” katanya. Semalam mahkamah menetapkan 15 dan 16 Mac untuk mendengar rayuan Najib bagi mengemukakan bukti baru. Mahkamah juga menetapkan 28 Januari untuk pengurusan kes seterusnya bagi menentukan langkah berikutnya untuk rayuan utama.Pada 7 Disember lepas, Mahkamah Rayuan menolak permohonan Najib untuk mengemukakan bukti baharu bagi rayuannya dalam kes SRC dengan memutuskan bahawa Najib gagal memenuhi Seksyen 61 Akta Mahkamah Kehakiman secara kumulatif bahawa bukti baharu diperlukan untuk keadilan dalam kes itu.Sehari selepas itu, mahkamah sama mengekalkan sabitan serta hukuman penjara 12 tahun dan denda RM210 juta terhadap Najib bagi kesalahan menyeleweng RM42 juta dana SRC.Hakim Abdul Karim Abdul Jalil, yang mengetuai panel tiga hakim terdiri daripada Datuk Has Zanah Mehat dan Datuk Vazeer Alam Mydin Meera, menolak rayuan Najib terhadap keputusan Mahkamah Tinggi Kuala Lumpur bertarikh 28 Julai 2020.Pada hari sama, Najib, 69, memfailkan notis rayuan kepada Mahkamah Persekutuan.


KKMM cadang tubuh yayasan bantu petugas media hilang kerja

Kementerian Komunikasi dan Multimedia (KKMM) bercadang untuk menubuhkan yayasan khas bagi membantu petugas dalam industri media yang kehilangan pekerjaan, kata Timbalan Menterinya Zahidi Zainul Abidin.Beliau berkata cadangan itu masih dalam peringkat perbincangan bersama persatuan-persatuan melibatkan media, namun beliau menjangkakan yayasan tersebut dapat ditubuhkan dalam tempoh terdekat.Jelasnya, yayasan itu bukan sahaja berfungsi untuk membantu bekas petugas media yang kehilangan pekerjaan berikutan impak perubahan industri dan kesan penularan Covid-19, malah bagi kegunaan bantuan kebajikan petugas industri terbabit.“Yayasan ini akan diuruskan oleh persatuan media dengan dibantu oleh kerajaan. Kalau boleh, perlu ada campur tangan kerajaan kerana tanpa campur tangan kerajaan, kejayaan (yayasan) sukar untuk dicapai.“Kita (KKMM) juga berhasrat kalau boleh diberikan pengecualian cukai kepada mana-mana syarikat yang membantu yayasan ini,” katanya pada sidang media di Wisma TV Angkasapuri hari ini.Terdahulu, Zahidi mempengerusikan mesyuarat hampir dua jam bersama wakil daripada enam persatuan pengamal media tempatan termasuk persatuan bekas wartawan dan jurugambar.Mengenai mesyuarat itu, Zahidi berkata persatuan-persatuan terbabit turut merayu agar kerajaan mempertimbang mewujudkan peruntukan atau dana khas, untuk membantu petugas industri itu yang terjejas akibat Covid-19.


Kes Covid-19 melonjak semula ke 3 angka

Jumlah penularan Covid-19 melonjak kepada 100 kes hari ini.Ketua Pengarah Kesihatan, Noor Hisham Abdullah berkata, penularan tertinggi dikesan di Lahad Datu dengan 62 kes daripada Kluster Benteng, Sabah.“Daripada 100 kes baru yang dilaporkan, 15 kes adalah kes import yang mendapat jangkitan di luar negara yang melibatkan dua warganegara Malaysia dan 13 bukan warganegara.“85 kes adalah kes penularan di dalam negara yang melibatkan 55 warganegara Malaysia dan 30 bukan warganegara,” katanya dalam sidang media di KKM hari ini.Lebihan 22 kes lagi direkodkan pada Kluster Sungai di Kedah dan penambahan satu kes di kluster terbabit di Perlis.Daripada 15 kes import yang direkodkan hari ini, 11 kes melibatkan warganegara India, dua kes warganegara Indonesia, dan masing-masing satu kes bagi warganegara Pakistan dan Filipina.Untuk rekod, kali terakhir positif Covid-19 berada di paras tiga angka adalah pada 4 Jun lalu dengan 277 kes.Tiada pertambahan kes kematian berkaitan Covid-19 dilaporkan pada hari ini dan kekal sebanyak 128 kes.Dalam pada itu, 12 kes yang telah pulih Covid-19 pada hari ini menjadikan jumlah keseluruhan pesakit sembuh sepenuhnya adalah sebanyak 9,136 kes.


Menjelang keputusan mahkamah, kumpulan hak asasi mohon pengampunan bagi Nagaenthran

Kumpulan hak asasi manusia merayu supaya pengampunan diberikan kepada Nagaenthran K Dharmalingam pada saat akhir pelaksanaan hukuman mati ke atasnya di Singapura bagi kesalahan dadah, mengatakan banduan bilik akhir itu merupakan orang kurang upaya (OKU) mental dan mempunyai masalah psikologi.Nagaenthran, 34, ditahan pada 2009 kerana menyeludup sejumlah kecil heroin ke Singapura, dan menjatuhkan hukuman mati pada tahun berikutnya.Banduan bilik akhir warga Malaysia itu dijadualkan menjalani hukuman gantung pada November tahun lalu, namun keputusan mahkamah itu mencetuskan kritikan ekoran kebimbangan terhadapnya yang merupakan OKU mental.Kesatuan Eropah dan taikun syarikat penerbangan Britain Richard Branson adalah antara mereka yang mengecam keputusan tersebut.Rayuan terbaru oleh Amnesty International dan Anti-Death Penalty Asia Network (Adpan) itu dihantar dalam surat berasingan kepada Presiden Singapura Halimah Yacob melalui kedutaan republik itu di Malaysia.Minggu lalu, peguam Nagaenthran, Violet Netto menggesa Mahkamah Rayuan Singapura menunjukkan “belas kasihan” dengan membenarkan banduan itu menjalani penilaian bebas oleh pakar psikiatri.Bagaimanapun, mahkamah masih belum mengeluarkan keputusan berhubung rayuan tersebut.Dalam suratnya, Amnesty berkata Nagaentran didapati “mempunyai masalah fungsi intelek dan defisit kognitif”.Sementara Adpan mengatakan lelaki itu juga mengalami “kecacatan psikologi” dan meminta presiden Singapura “memberi pengampunan atau campur tangan bagi meringankan hukuman matinya”.Beberapa aktivis hak asasi manusia turut dilihat mengangkat poster Nagaenthran di luar kedutaan ketika surat itu diserahkan kepada wakil.Penyokong Nagaenthran turut mengatakan beliau yang mempunyai skor IQ sebanyak 69 – di bawah nilai ambang 70 yang membolehkan seseorang diisytiharkan sebagai OKU mental – telah dipaksa untuk melakukan jenayah itu.Singapura sebelum ini menolak rayuan daripada pemimpin Malaysia supaya beliau diberi pengampunan, mengatakan Nagaentran “telah diberikan proses yang sewajarnya di bawah undang-undang”.Pihak berkuasa Singapura juga berkata keputusan undang-undang itu juga telah mendapati bahawa Nagaenthran “sedar apa yang dia lakukan” ketika kesalahan itu berlaku.Sekiranya hukuman gantung dilaksanakan ke atas Nagaenthran, ia akan menjadi pelaksanaan pertama hukuman itu dalam tempoh beberapa bulan akan datang.Aktivis juga turut memberi amaran pihak berkuasa Singapura juga sedang bersiap sedia untuk melaksanakan hukuman mati ke atas tiga banduan bilik akhir lain.Menurut Amnesty, Singapura adalah antara lebih 30 negara di seluruh dunia yang mengekalkan hukuman mati bagi kesalahan dadah.Republik itu juga menegaskan ia pelaksanaannya telah membantu Singapura untuk kekal menjadi salah satu negara paling selamat di Asia.


PAS gagal batal saman Mujahid berhubung dakwaan sokongan terhadap LGBT

Mahkamah Tinggi Kuala Lumpur menolak permohonan PAS untuk membatalkan saman fitnah oleh Mujahid Yusof terhadap parti itu berhubung dakwaan Naib Presiden Amanah berkenaan menyokong budaya songsang lesbian, gay, biseksual dan transgender (LGBT).
Peguam Noorazmir Zakaria mewakili Mujahid berkata Hakim Ahmad Shahrir Mohd Salleh yang membuat keputusan itu semalam memerintahkan parti berkenaan membayar kos RM3,000 kepada Mujahid.
“Mahkamah menetapkan perbicaraan kes saman itu pada 24 hingga 26 November 2025,” katanya ketika dihubungi pemberita semalam.
Peguam Mohd Faizi Che Abu, mewakili PAS pula berkata mahkamah menolak permohonan parti itu selepas berpendirian terdapat isu yang perlu dibicarakan dalam kes saman tersebut antaranya sama ada akaun Facebook itu milik PAS atau tidak.
Pada 15 Februari lepas, PAS yang diwakili Setiausaha Agungnya  Takiyuddin Hassan memfailkan permohonan membatalkan saman atas alasan Mujahid selaku plaintif gagal mendedahkan apa-apa kausa tindakan yang munasabah terhadap parti berkenaan.
Mujahid memfailkan saman itu pada 15 Disember 2022, mendakwa pada 16 Oktober tahun sama, PAS selaku defendan dengan niat jahat telah menjatuhkan maruah, mengaibkan dan memfitnahnya dengan membuat atau menerbitkan kenyataan fitnah di ruangan status akaun Facebook parti itu.
Sehubungan itu, beliau memohon suatu perintah supaya PAS menarik balik serta memadam kenyataan fitnah dan gambar plaintif itu dalam tempoh 14 hari dari tarikh penghakiman selain memohon ganti rugi am, teladan dan teruk.
Menerusi pernyataan pembelaan, PAS mendakwa pernyataan tuntutan plaintif adalah cacat dan tidak sah kerana plaintif gagal menamakan pelaku kesalahan yang mempunyai kawalan serta melakukan penerbitan bagi artikel berkenaan.